Hamabi egun baino ez dira gelditzen Gaztemunduko bekak eta Diasporan bira kulturaletarako laguntzak eskatzeko\nAlbisteak Hamabi egun baino ez dira gelditzen Gaztemunduko bekak eta Diasporan bira kulturaletarako laguntzak eskatzeko\nGaztemundu 2006ko partaideak jardunaldietako batean, Gasteizen (argazkia EuskalKultura.com)\nBizkor ibili behar dute aurtengo Gaztemundu programan parte hartu nahi duten Diasporako gazteek, eta baita ere euskal etxeak dauden lekuetan bira kulturalak egin nahi dituzten euskal artistek ere. Izan ere, Jaurlaritzak eskaintzen dituen laguntzetarako eskariak aurkezteko epea otsailaren 4an bukatuko da, hamabi egun barru. Artikulu honetan laguntzak eskatu ahal izateko ze baldintza dauden eta ze agiri aurkeztu behar diren gogoratzen dugu. PUBLIZITATEA\nGaztemunduko neska-mutilen jardueren berri duzu eta programa honetan aurten parte hartuko duten 30 kideetako bat izateko gogoa duzu? Zure trebakuntza Euskal Herrian osatu eta Argentina, Estatu Batuak, Uruguai, Mexiko edota beste herrialde batzuetako euskal gazteak ezagutu nahi dituzu? Bada otsailaren 4a bitarteko epea duzu Gaztemundu 2008an parte hartzeko eskabidea aurkezteko.\nGaztemundu 18 eta 30 urte bitarteko Diasporako gazteei zuzendua dago. Partehartzaileak Euskal Autonomia Erkidegotik kanpo bizi beharko dute, eta Euskal Etxe bateko kide izan azken hiru urteetan gutxienez. Hogeita hamar gaztek 2008ko uztailaren 1etik 15era Euskal Herrira etorri eta egonaldi honetan euren euskal etxe eta komunitateak biziarazteko eta dinamizatzeko erak ikasi eta ekimen berriak garatu eta eztabaidatuko dituzte. Eskatzaileek lan bat egin eta aurkeztu beharko dute, honako gaiaz: 'euskal musika autoktonoko tresnen erabilpenari dagokionez, euskal etxeko egoeraren diagnostikoa norberaren inplikazioaren ikuspegitik: gaurko gabeziak eta gerorako ikuspegia', deialdiak zehazten duenez. Eskabideak Eusko Jaurlaritzako Lehendakaritzan, lurralde ordezkaritzetan edo Jaurlaritzaren kanpoko ordezkaritzetan aurkeztuko ahal izango dira. Deialdiaren oinarriak eta inprimakiak, hemen.\nBira kulturaletarako laguntzak\nEuskal Diasporan euskal kulturaz gozatzeko grina eta zaletasuna egon ohi da eta bertakoek abegikor hartzen dituzte euskal artistak. Proposamen oso desberdinek ongi etorria izaten dute: berdin rock musika zein klasikoa, edota euskal dantzak, antzerkia, txalaparta, mintzaldiak... Abentura honetan parte hartu eta atzerriko euskaldunekin harremanak estutu nahi dituzten artistek datorren otsailaren 4era arte dute epea Jaurlaritzak bira hauetarako eskaintzen duen laguntza eskatzeko. Laguntzak bira bidaiaren garraio gastuak ordaintzeko izango dira. Eskabideak Eusko Jaurlaritzako Lehendakaritzan, lurralde ordezkaritzetan edo Jaurlaritzaren kanpoko ordezkaritzetan aurkeztuko ahal izango dira. Deialdiaren oinarriak eta inprimakiak, hemen topa daitezke.\nGaztemundu 2008 eta bira kulturaletarako epea irekita\nAmerikako 30 gazte 2007ko Gaztemundun\nEuskalKultura.com-en argitaratua 2007ko uztailaren 2an\nPlaza & Garmendia txalapartariak AEBetan\nEuskalKultura.com-en argitaratua 2007ko azaroaren 28an


Hegoaldean | 2017ko Apirilaren 06a\nArabako bertso txapelketa\nJoan den larunbatean iragan da Arabako bertsolari txapelketa, Gasteizen, 600 entzuleren aitzinean.\nIkurren legea deuseztatua\nIkurren legea bezala ezagutua dena 2003ko apirilaren 11n sartu zen indarrean Nafarroako Foru Erkidegoan. Espainiako alderdi nazionalistetako kideak izan ziren lege horren sortzaile eta onartzaileak.\nIgnacio Sanchez Galan, Iberdrolako presidenteak, akziodunen aitzinean jakinarazi du Garoñako zentral nuklearra ez dela ekonomikoki bideragarria. Gaineratu du Nuklenorren bazkide duen Endesari zentrala berriz zabaltzeko baimena ez eskatzea galdegin diola.\nHasier Etxeberriaren heriotza\nMartxoaren 29an zendu da Hasier Etxeberria idazle eta kazetaria. Minbiziak eraman du, 60 urtetan. Idazle gisa, narrazioak, eleberriak, antzerkia idatzi izan ditu.\nMartxoaren 28an hasi da, Espainiako Auzitegi Nazionalean, Beñat Aginagalde eta Joanes Larretxea ETA kideen kontrako auzia. Bi gizon hauek 2008ko abenduaren 3an Inaxio Uria hiltzeaz akusatuak dira.\nEusko Jaurlaritzak 8.800 milioi euro bideratuko ditu heldu diren lau urteetan ekonomiaren susperraldiaren eta enpleguaren aldeko 2017-2020 esparru programara.


Banka etikoa eta plataforma digitalak - Factoría de Valores\nBalio Faktoriako prestakuntzei zegokienez, otsailean eginiko etenaldiaren ostean, martxoan agenda emankorrarekin itzuliko gara. Hemen dugu hilabetearen agenda osoa.\nHilari ekingo diogu teknologietako erraldoiak gure bizitzei eragiten ari zaizkien inpaktu negatiboei helduz. «Google, Amazon, Glovo…: Nola egin aurre erraldoi digitalen kontrolari eta prekarizazioari» ikastaroaren bidez helduko diogu gaiari. Haren bitartez, erraldoi horien handikien ekintzen ondorioak aztertzeaz gain, subiranotasun teknologikoari laguntzeko geure egin ditzakegun alternatibak planteatuko ditugu ere bai.\nIkastaro hori Gasteizen izango da, Simone de Beauvoir elkarteen etxean. Lehen saioa martxoaren 11n, ostiralean, izango da, 16:30etik 20:30era bitartean; eta, bigarrena, martxoaren 12an, larunbatean, 10:00etatik 14:00etara. Matrikulak 15 euroko kostua du (dohainik SETEM Hego Haizeako elkartekideentzat), eta izena eman nahi baduzu, honako galdetegi hau bete behar duzu.\nBestalde, teknologiak gure bizitzengan zer inpaktu duen ikusi eta hausnartzeko aukera emango digun topagune bat egingo dugu. «Kontsumo digitala: tokiko alternatibak» izeneko hitzaldian, linean erosteak ingurumenari eta ekonomiari dakarzkien ondorio negatiboak aipatuko ditugu, bai eta genero-desberdintasunak eta herrien arteko desberdintasunak sustatzen lagundu duten ekintzak ere. Hitzaldi hori Saretuz Sarearekin batera antolatu da eta martxoaren 17an, ostegunean, izango da Teila Fabrikan (Donostian), arratsaldeko 18:00etan. Sarrera doakoa izango da tokiak bete arte.\nBi ekitaldi horietan Ekaitz Cancelak parte hartuko du. Kazetaria, entsegugilea eta idazlea da eta ikerketa gehienak hazkuntza teknologikoaren eta kapitalismoaren arteko loturari buruzkoak egin ditu. Cancelak, gainera, bi liburu argitaratu ditu: El TTIP y sus efectos colaterales (Planeta, 2016) eta Despertar del sueño tecnológico (Akal, 2019).\nBanka etikoa, banka armatuaren alternatiba gisa\nGure bigarren jarduera-blokea finantzaketa militarraren jatorria eta haren ingurumen-ondorioak hobeto ezagutzera bideratuko da. Jordi Calvo ekonomistaren eta bakearen kulturari eta desarmatzeari buruzko ikerlariaren eskutik, bankuek, industria militarra ordaintzeko, gure diruarekin egiten dituzten inbertsioetan sakonduko dugu.\n«Banka armatutik banka etikora» hitzaldian, gure aurrezkiek proiektu jasangarriak eta ongizatea eragiten dutenak sor ditzaten eskura ditugun aukerei buruz arituko gara. Topaketa hori martxoaren 25ean, ostiralean, izango da, ostiralean, Montehermoso Kulturuneko Betolaza aretoan (Gasteiz). Solasaldian, FIARE Banca Ética erakundearen Arabako taldeak ere parte hartuko du.\nAzkenik, «Klima-aldaketa betikotzen duten misio militarrak. Nola finantzatzen dira eta zer alternatiba dugu?» izeneko lantegiaren bidez, industria militarraren eta energetikoaren atzean dauden hariak azalduko ditugu. Horrez gain, inbertsio horiek eteteko eta trantsizio ekologikoa eta bidezkoa finantzatzeko zer ekintza egin ahal ditugun azalduko dugu. Lantegia martxoaren 26an, larunbatean, izango da, 10:00etatik 14:00etara, Simone de Beauvoir elkarteen etxean (Gasteiz). Matrikula egiteko prezioa 5 euro da (dohainik SETEM Hego Haizeako elkartekideentzat), eta, parte hartu nahi baduzu, izena emateko galdetegia bete ahal duzu hemen.\nOso pozik gaude azkenean jarduera berri hauek zuekin parteka ditzakegulako. Zuen zain gaude!


Bloglines utzi eta Google Reader-era noa - Beni.Kom\nBloglines utzi eta Google Reader-era noa\nBeni.Kom | 2008-10-21 20:35\nBloglines zerbitzuaren berrikuntza eskasiarekin aspertuta Google Reader rss irakurgailura pasatzea erabaki det gaur arratsaldean. Erabaki eta egin, azkar benetan. Ez dakit erabaki onena den zeren 'guztia' googleren esku uztea aurrera begira arazoa izan daiteke, baina beste zerbait aurkitu bitartean googleren tresnarekin ibiliko naiz.\nPost hau irakurtzen duen norbaitek erabiltzen du? Erabaki egokia da?\naldaketa bloglines google reader rss\ne-gor 2008-10-22 10:33 #1\nNik bai, duela ia bi urte erabiltzen dut. Bloglines-en arazoekin nazkatuta pasatu nintzen, eta Google Reader-ek ez dit batere eman. Eta datuak Google-en esku uztearen beldur paranoiko horretaz gogaitzen hasia naiz... Zergatik ematen dizute konfidantza gehiago zure datu piloa dituzten Yahoo-k (Flickr), Microsoft-ek (Windows, Office...), Ask-ek (Bloglines), Twitter-ek eta abarrek? Edo Apple-k?
\nbirasuegi 2008-10-22 10:50 #2\n
Kaixo e-gor, ni ez naiz konspiranoiatan sinisten duen horietakoa, eta nire beldurra ez da zentzu horretakoa. Kontua da enpresa batentzat arlo estrategiko batean hornitzaile bakar bat izatea oso arriskutsua den bezela, pertsona batentzat bere informazio guztia hornitzaile bakar batek gordeta izatea ez al da arriskutsua? Hori da nire beldurra...
\n
Bestalde Google reader-ekin 12 orduren ondoren oso gustora nabil!  ;-)
\ne-gor 2008-10-22 11:02 #3\ne-gor 2008-10-22 11:03 #4\nBai, horretan arrazoi duzu. Ez da ona arrautza guztiak otar bakarrean izatea...
\nander 2008-10-23 09:59 #5\nBeti erabili dut nik GReader eta ez dut inongo arazorik izan. Oraingoz, nire araua hau da: ona bada erabili.


EUSKADI.-Indonesia.- 23 lagun atera dituzte bizirik ferry baten hondoratzetik, baina oraindik beste 244 desagertuta daude\nJAKARTA, 12 (EUROPA PRESS)\nIndonesian ferry batek atzo izandako hondoratzetik 23 pertsona erreskatatu dituzte, baina oraindik beste 244 lagun desagertuta daude. Parepare (Hego Sulawesi irla) eta Samarinda (Ekialdeko Kalimantan uhartea) arteko ibilbidea egiten ari zela hondoratu zen atzo ferrya.\nErreskataturiko azken bidaiaria ganadua zeraman ontzi batek aurkitu du gaur Majeneko kostaldean, Mendebaldeko Sulawesin, Tempointeraktif.com albisteen webguneak jakinarazi duenez. Teratai Prima izeneko ferryan 250 bidaiari zihoazen, tripulazioko 17 kiderekin batera.\nIndonesiako Gobernuko ordezkari batek adierazi du bizirik atera direnek azaldu dutela ontzia irauli eta hondoratu egin zela bost metrotik gorako olatu batek kolpatu ondoren atzoko lehen orduan.\nIrla indonesiarren arteko lotura gehienak ferryen zerbitzuen bidez egiten dira. Hala ere, istripuak ohikoak izaten dira, batez ere herrialdeko azpiegituretan ez delako inbertitzen eta ontziak gehiegi kargatzeko joera dagoelako.


Getariako hilerriko beilatokia aurkeztu dute Santu Guztien Egunez - Urola Kostako Hitza : Urola Kostako Hitza\nDuela ia urtebete hasi ziren eraikuntza lanak, eta gaur aurkeztu dute beilatokia. 140.000 euroko kostua izan dute eraikuntza lanek. Zerbitzua herrian bertan ematea da proiektuaren asmoa.\nSantu Guztien Egunez Getariako beilatokia aurkeztu du udal gobernuak. (Argazkia: Maria Maya Manterola\nErosotegi enpresak otsailerako eraikuntza bukatu bazuen ere, Santu Guztien Egunez aurkeztu dute gaur Getariako hilerriko beilatokia. Getariarrei zerbitzua herrian bertan eskaintzeko asmoz abiatu zuen proiektua udal gobernuak duela hiru urte. Hilerrian izan dira Nika Lertxundi Getariako alkatea eta udal gobernuko ordezkariak, beilatokia herritarrei zabaldu eta zerbitzuaren inguruko xehetasunak ematen.\n140.000 euroko kostua izan du obrak. “Altzarietan ere inbertsioa egin dugu, beste 7.600 euro. Hirugarren adinekoentzat aproposak diren eserlekuak jarri ditugu, gogorrak eta altuera dutenak”, dio Lertxundik. Haren hitzetan, 275 euroko tasa izango du beilatokiak, eta 155 eurokoa hileta zibilenak. Ehorzketaren tasa bat igo dutela ere azaldu du Lertxundik: “Egunez izanez gero, 113 euroko tasa izango du zerbitzuak. Arratsaldez, aldiz, 170 eurora igoko da”. Arratsaldeko ehorzketetan kostua igo egiten dela azaldu du, udaletxeko brigadako langileak goizez beren lan ordutan daudelako.\n“Azken zortzi urte hauetako ibilbidean haurtzaindegi berria, eguneko zentro berria, erretiratuen elkarte berritua, kiroldegi berritua eta orain, agur bat egiteko toki bat ere badugu”. Alkateak azaldu duenez, herritarrek Getarian bertan “jaio, bizi eta agurtzeko” aukera dute orain.\nEpe motz batean, hileta zibil kopurua igoko dela uste du udal gobernuak.


Denentzat beude sarrerak - Uztarria (Azpeitia)\nDenentzat beude sarrerak\n2019ko ots. 5a, 14:19\nBerri Txarraken etenaldiaren aurreko Ikusi Arte Tour 2019 birako kontzerturako sarrerak lortzeko odisea Azpeitira ere iritsi da. Ehundik gora lagun daude Sanagustin kulturgunearen atarian 17:00ak noiz iritsiko zain; izan ere, ordu horretan jarriko dituzte salgai taldeak Azpeitiko Sanagustin kulturgunean otsailaren 21ean eskainiko duen kontzerturako sarrerak. Ilaran diren diren hainbat lagunekin hitz egin du Uztarria.eus-ek.\nIlara luzea sortu da Sanagustin atarian. Ikusi haundiago | Argazki originala\nAski jakina da Berri Txarraken agurra preziatua izango dela; izan ere, taldeak etenaldiaren aurreko Ikusi Arte Tour 2019 bira iragarri zuenetik, ehunka eta ehunka dira sarrerak lortzeko direnak eta ez direnak egin dituzten zaleak. Taldeak Iruñeko Navarra Arenan eskainiko duen azken kontzerturako sarrerekin harrabotsa sortu zen; ordu gutxian saldu ziren sarrerak eta horiek eros zitezkeen webgunea erori egin zen. Sarrerarik gabe gelditu ziren hainbat eta hainbat zale, eta beste kontzertu bat iragarri zuten, bezperarako: harako sarrera denak ere salduta daude.\nEuskal Herrian datozen bi hilabeteetan kontzertu bira txiki bat egingo duela iragarri zuen atzo Berri Txarrakek: Beude. Eta tartean Azpeitian egingo du geldialdia taldeak; hain zuzen ere, otsailaren 21ean, ostegunez, Sanagustin kulturgunean eskainiko du kontzertua. Emanaldi horretarako sarrerak gaur, asteartea, 17:00etan jarriko dituzte kulturguneko leihatilan, baina goizerako hainbat zale hasi da ilara egiten udaletxearen azpian. 14:00etarako, ehundik gora lagun zeuden ilaran; plazako farmaziatik gora iristen zen lagun multzoa.\nIlara horretan aurrena zestoarra da, Maialen Larrarte. 09:30ak alderako joan da Sanagustin atarira: "Berez, 14:00ak alderako etortzeko asmoa nuen, baina gauean ikusi nuen jendea sarrerak lortzeko gaupasa egiten ari zela batean eta bestean, eta lehenago etorri naiz". Larrartek azaldu duenez, oporretan dago, eta horregatik izan du goiz bertaratzeko aukera. "Ez dut ezer albo batera utzi beharrik izan, behintzat", azaldu du. "Ama zen bokata ekartzekoa eguerdian, baina Hernaniko lagun batzuekin elkartu naiz ilaran, eta otartekoa taberna batean eskatu dugu". Iruñerako sarrerarik gabe gelditu zen zale horietako bat da zestoarra, eta orain gustura dago, Azpeitian behintzat ikusi ahal izango duelako hainbeste gustatzen zaion taldea.\nSanagustin atariko ilaran bada "mesedea egitera" joandakorik ere. Izan ere, bat baino gehiago dira seme-alabentzat sarrerak erosteko ilaran orduak pasatu dituzten gurasoak. Horietako bat da Migel Zendoia. Goizean, Matxinbentara joatekoa zen hamaiketakoa egitera, baina alabak mesedea eskatu dio, eta... "Donostian bizi da alaba, eta Berri Txarraken kontzerturako irrikaz zegoen. Sarrerak erostera bertaratzeko eskatu zidan, eta txintxo-txintxo etorri naiz", adierazi du. 11:00ak aldean pasatu da kulturgunearen ataritik, eta 12:30ean, bazkalduta itzuli da ilaran gelditzeko asmotan: "Lauzpabost ordu ez dizkit inork kenduko, baina gustura nago, entretenituta, jendearekin hizketan". Taldeaz "ezer gutxi" dakiela dio Zendoiak, baina 70 urterekin probatu du Euskal Herriko talderik entzutetsuenetako baten sarrerak eskuratzeko ilaran egotea zer den.\nLiburutegian zegoela ilara sortzen ari zela jakin, trasteak bildu, eta Sanagustinera joan den gazte horietako bat da Irene Larrañaga. "Lasai joan naiz goizean liburutegira, baina ilara zegoela esan didatenetik, ezin izan dut lanik egin", esan du. Ordenagailu eta guzti joan da ilarara, eta han jarraitu du masterreko lanak egiten: "Asko gustatzen zait Berri Txarrak, eta hau ez dago galtzerik", adierazi du, sarrerak lortuko dituen ziurtasun ia osoarekin; izan ere, 54.a da ilaran Larrañaga.\nMireia Galarzak eta Iñaki Azpillagak 20 eta 15 urte dituzte, eta ilaran dira biak ere. Galarza 11:15 alderako bertaratu da, eta Azpillaga geroago, 13:30 aldean. Etxetik irten eta ilara ikusi du Galarzak, eta bertan geratzea erabaki ostean, amak bazkaria eta aulkia eraman dizkio: "17:00ak arte egoteko zerbait beharko dugu!". azaldu du barrez. Azpillaga, aldiz, eskolatik bueltan batu da ilarara. "Whatsapp-ez abisatu dit lagun batek jendea bazela Sanagustinpean, eta eskolatik irten, bazkaldu, eta bertara etorri naiz. Dena den, gero eskolara joan behar dut, eta aita etorriko da erreleboa egitera".\nSarrerak lortuko dituzte 500 lagunek, eta beste askok, ziurrenik ez, baina izango da oraindik taldea ikusteko aukerarik. Ilaran dauden gazteek eta ez hain gazteek, behintzat, izango ahal dute taldea zuzenean ikusteko paradarik. Gutxienik, eguerdi partean, taldeak tragoa atera die kulturgunearen atarian ilaran diren lagun guztiei.\nBerri Txarraken kontzerturako sarrerak eskuratzeko ilaran da hainbat herritar (Erantzunak: 6)\nGabiriko Pablo | 2019-02-05 : 19:29\nTestigantza latzak ilaran\nBatenbat | 2019-02-05 : 21:42\nAi Gabiriko Pablo, zurea bai dela latza...


Egiaztatzaileekin «lotune bat» eratzeko eskatu diote Eusko Legebiltzarrari | Politika | Berria\nEgiaztatzaileekin «lotune bat» eratzeko eskatu diote Eusko Legebiltzarrari\nForo Sozialeko kideek agerraldia egin dute ETAren armagabetzeaz. «Fase erabakigarrian» sartzeko baldintza guztiak daudela uste dute\nForo Sozialeko Agus Hernan eta Anaiz Funosas Gasteizen, atzo, Eusko Legebiltzarrean. JUANAN RUIZ / ARGAZKI PRESS Tamaina handiagoan ikusi\nSegurtasun gaietan dituzten eskumenak kontuan hartuta, Eusko Legebiltzarrak, Nafarroako Parlamentuak eta Euskal Elkargoak «eragile aktibo» izan behar dute ETAren armagabetzean, Foro Sozial Iraunkorraren ustez. Arlo horretako egoera aztertu zuten iazko urtarrilean Gernikan (Bizkaia) egindako foroan, eta geroztik izandako gertakariak aintzat hartuta, Foro Sozialeko Agus Hernan eta Anaiz Funosasek bi proposamen «iradoki» dizkiote Eusko Legebiltzarrari, agerraldi batean: NBE Nazioarteko Egiaztatze Batzordearekin «lotune bat» eratzea, armagabetze prozesuari jarraipena egiteko; eta «lehenbailehen» adierazpen instituzional bat egitea, NEB «onartzearen eta haren parte hartzearen garrantzia adieraziz».\nNafarroako Parlamentuan egin bezala —otsailaren 21ean egin zuten agerraldia han—, Foro Sozialeko kideek bilera ugari egin dituzte Eusko Legebiltzarrean agertu aurretik: Eusko Jaurlaritzarekin, PPrekin ez beste alderdi guztiekin —«behin eta berriz eskatu izan ditugu bilerak PPrekin»— eta gizarte eragileekin. Nafarroan adostasun «zabala» dagoela azaldu zuten, eta Ipar Euskal Herrian «are transbertsalagoa» dela hori.\nFunosasek eta Hernanek azaldu dutenez, baikorrak dira Bakearen artisauen aurkako Luhusoko (Nafarroa Beherea) operazioak agerian utzitako datuak. Besteak beste, ETAk NEBri bere funtzioa zabaltzeko eskatzeagatik eta polizia operazioak izandako erantzun zabalagatik. Hernan: «Baldintza politiko instituzional, politika eta sozial guztiak emanak daude armagabetzea fase erabakigarrian sar dadin».


Urriaren 16tik 18ra, urteko bigarren Zinemaren Festa!Euskal pantailaren gunea\nUrriaren 16tik 18ra, urteko bigarren Zinemaren Festa!\nHego Euskal Herriko zinema aretoek Zinemaren Festa ospatuko dute urriaren 16tik 28ra, astelehenetik asteazkenera. Sarrerak 2,90 euroan eskuratu ahal izango dira, eta horretarako, jaialdiaren datu-basean izena eman beharko da. Aurreko edizioetan parte hartu dutenek, aldiz, inskripzioa berritu besterik ez dute egin beharko.\n65. Donostia Zinemaldian Sebastiane Latino saria jasoko duen Sebastián Lelioren Una mujer fantástica, Sail Ofizialean lehiatuko den Fernando Francoren Morir eta Euskal Zinemaren Irizar saria eskuratzeko hautagaia den Converso dokumentala Hego Euskal Herriko zinema aretoetan ikusgai izango dira urriaren 16tik 18ra, baita Cannesko zinema jaialdian estreinatu berri duten Michel Hazanavicius zinegilearen Le redoutable drama erromantikoa, Vicente Villanuevaren Toc Toc komedia espainiarra eta Denis Villeneuveren Blade Runner 2049 akziozko filma ere.\nFilmok 2,90 euroan ikusi ahal izango dira egun horietan egingo duten Zinemaren Festari esker. Izena emateko epea zabalik da jada, eta aurretik ekimenean parte hartu dutenek inskripzioa berritu beharko dute.\nMaiatzaren 8tik 10era egingo dute XII. Zinemaren Festa\nUrriaren 24tik 26ra egingo dute XI. Zinemaren Festa\nZinemaren X. Festa maiatzaren 9tik 11ra egingo dute


LED jakinduriaren pantaila gardenak esaten dizu: etorkizuna gardena da - Shenzhen Litestar LED CO., LTD.\nHasiera > Albisteak > Industriako berriak > LED jakinduriaren pantaila gardenak esaten dizu: etorkizuna gardena da\nLED jakinduriaren pantaila gardenak esaten dizu: etorkizuna gardena da\nThe Times-en aldaketarekin eta merkatuaren eskaera zabalarekin,LED pantaila gardenagaratzen eta berritzen jarraitzen du, garapen joera dibertsifikatua erakutsiz.\n% 10-% 50 iragazkortasunean oinarritzen da, pantaila tradizionalaren errendimendu arinak eta finak nolabaiteko eragina du.LED pantaila gardenapublikoaren ikuspegiarekiko jarrera erakargarriarekin.\nBatez ere aurtengo urtetik aurreraLED pantaila gardenaikerketa eta garapen enpresak pixkanaka handitzen joan ziren.\nFrom the optimization of product structure to the expansion and innovation of product application, the development of LED pantaila gardena is unstoppable.It also accelerates the digitalization of different industries.\nPantaila gardenaren merkatuak 20.272rako 87.200 mila milioi dolarreko balioa izango duela aurreikusten da.\nLED pantaila gardena for multiple application scenarios\nHiri-ekonomiaren etengabeko garapenarekin batera, gero eta hiri gehiago, merkataritza-guneak, plazak LED beira gardeneko pantailaren irudia agertu da, eta horrek garrantzi handia du marka publizitaterako eta produktuak sustatzeko.\nOrokorrean, merkatalguneetako pantailako produktuak batez ere LCD pantailak eta LED pantailak dira.\nLED pantailako merkataritza-gune handiek, aldi berean, iragarkien pantailaren eginkizun gisa, baina baita diseinua betetzeko ere, erosketa-giro ona sortzen dute.\nMarka kateetako denda askok LED pantaila garden adimendunaz hornituta daude zuzenean lineaz kanpo saltzen duen eta linean eramateko eskaerak jasotzen dituen denda digitala bihurtzeko.\nLED pantaila gardenak gertaerak eta promozioak zuzenean ukitu ditzake oinezkoentzat.\nAireportua links different cities at home and abroad. It is a natural data field with numerous data bases and interaction scenarios, and its flow is 20 times that of urban shopping malls.\nAireportuko euskarrien eraldaketa digitalaren zati gisa, LED pantaila gardena euskarri abantailatsuena bihurtu da, bistaratzeko efektu bereziagatik eta ezaugarri tekniko digitalengatik.\nLineako eta lineaz kanpoko multimedia edukien bidez, aireportuko merkataritza marketin integratua ahalbidetuz, informazio elkarreraginaren eszena onena eskainiz.\nIkusleek salgaien balioaz duten pertzepzioa eta itxaropena modu eraginkorrean hobetzea eta bidaiariak aireportuko merkataritzako kontsumitzaile bihurtzea.\nAldi berean, aprobetxatu LED pantaila gardena efektu bisual harrigarria, estiloa eta edertasuna lerro zuzenean. Publizitate sormenaren bidez ikusleen arreta gehiago erakartzeko, forma hobea eta marka irudia mantentzeko.\nMetroaren geltokiko LED pantaila koloretsua eta bizia da, ahaztezina.\nPublizitate espazio berezia ez ezik, are garrantzitsuagoa dena, jendearen fluxu oso altuaren urrezko kokapena bezeroentzako publizitatearen abantaila handienak lortzeko.\nZerbitzu publikoaren publizitatea, turismo publizitatea eta publizitate bideoak kaleratzen dituzten bitartean, komunikazio eta askapen formak dibertsifikatuagoak dira.\nBideo eduki desberdinen bistaratze adimenduna eta dinamikoa, baina argia kutxa iragarkiaren aurretik arazoak aurrezteko ere askotan eskuzko eszena aldatzeko.\nThe window glass of the bankua has a lot of LED pantaila gardena, multiple branches of wisdom synchronization, save time and effort more worry.\nAs long as we do a good job in products and keep pace with The Times, the pace of LED pantaila gardena will gradually accelerate, and more and more application fields will be discovered\naurreko:Kanpoko LED pantailen merkatu globalak 12.000 mila milioi dolar baino gehiago espero ditu 2025ean\nhurrengo:Leasing LED pantaila kutxa sailkapena eta aplikazio desberdinak


Tubacexeko zuzendaritzak eta enpresa-batzordeak akordioa itxi dute, lan-gatazka luzeari amaiera emateko; izan ere, Laudioko eta Amurriko lantegietako beharginek 232 egun eman dituzte greban, Radio Euskadik aurreratu duenez.\nBilera Gasteizen egin dute, zuzendaritzak batzordeak aurkeztutako azken proposamena onartu ondoren.\nZazpi hilabeteko grebari amaiera emateko proposamena onartu du Tubacexeko enpresa-batzordearen gehiengoak, baina langileek akordioa berretsi beharko dute.\nBeharginen ordezkariek Jaurlaritzaren proposamena onartu dute, "sindikatu ezberdinek berresteko parametroak betetzen dituelako".\nBatzordeak jakitera eman duenez, proposamenarekin zuzendaritzak EAEko Auzitegi Nagusiaren aurrean aurkeztutako helegitea atzera botako du, beraz, lan erregulazioko txostenaren "arrazoiek justifikaziorik ez zutela onartu dute".\nKaleratze guztiak bertan behera geratu eta 2024ra arte enplegua eta inbertsioak bermatuko dira, murrizketa batzuen truke, "denbora epe zehatz batean".\nTubacexeko zuzendaritza pozik azaldu da akordioarekin, etorkizunean "kostuak aurrezteko" aukera ematen duelako. Itunaren berri eman ondoren, konpainiako iturriek "balorazio oso positiboa" egin dute. "Lantegien etorkizunerako beharrezkoak diren kostuak aurreztea posible izango da", laburbildu du.\nProposamena afiliatuen batzarrera eramango du ELAk, akordioak sindikatuen eskakizunak jasotzen dituela iritzita, eta konpainian kaleratzerik ez egotea aintzat hartu du.\nOstegun honetako bileran, Eusko Jaurlaritzako Lan Sailak beste proposamen bat egin du, aurrekoarekin alderatuta, "kaleratze traumatikoak kanpoan utziz", azaldu du sindikatu abertzaleak ohar batean. "Proposamenak planteatzen dituen neurriak datozen hiru urteetarako dira, eta horiek bukatzean eskubide guztiak berreskuratuko lirateke", zehaztu du.\nAurreakordioa baloratu du CCOO Euskadik, "enpresari bideragarritasuna ematen" diolako, baita Aiaraldea eskualdeari ere, "neurri traumatikorik pairatu gabe".\nCCOOren hitzetan, sindikatuak hasieratik izan duen jarrera "erabakigarria izan da oinarrizko akordioa ixteko, langileek berresteko zain".\nLABek ez du akordioa sinatu\nLABek ez du aurreakordioa sinatu, afiliatuek bozkatu behar dutelako. Haiek erabakiko dute sindikatu abertzalearen jarrera akordioaren aurrean.\nOhar batean, oinarrizko akordioak kaleratzerik jasotzen ez duela ospatu du sindikatu abertzaleak. "Bakarrik Tubacexeko langileen ausardiaren eta borrokaren, beharginen eta batzordearen arteko batasunaren emaitza da garaipena, baita Aiaraldearen eta langileriaren babesarena ere", nabarmendu du.\n"Zazpi hileko borrokaren ostean, enpresak amore eman behar izan du, eta kaleratzeei uko egin behar izan die", azpimarratu du LABek.\nGracias a la lucha, hemos mantenido el empleo en Tubacex y hemos dejado en evidencia las mentiras de la empresa #BorrokakMereziDu\nTrasladaremos el principio de acuerdo a nuestra afiliación, que será quien decida cuál será nuestra posición final\n— LAB SINDIKATUA (@LABsindikatua) September 30, 2021\nElena Perez Barredo Lan eta Gizarte Segurantzako sailburuordea "pozik" agertu da oinarrizko akordioarekin, "orain arte adostutako baldintzak eta enplegua mantentzea bermatzen duelako". "Irtenbiderik onena bi aldeek adostutako da", azpimarratu du.\nBilera amaitu ondoren adierazi duenez, "Lan eta Enplegu Sailak gaurkoa egun ona dela uste du, Tubacexeko zuzendaritzaren eta enpresa-batzordearen artean adostasunera heltzea lortu dugulako, bi aldeek espero zuten konponbidea da, baina batez ere beharginek, inguruko industriak eta Aiaraldeako herritarrek".\n"Gure aldetik, gaur sinatutako aurreakordioaren edukiak ez ditugu baloratuko, bi aldeetako jarreren laburpen bat delako. Hori izan da gure lana: irtenbide adosturako baldintzak erraztea", ziurtatu du.


El DBZ pone en marcha el proyecto IND-SERVDES II IND-SERVDES II proiektua martxan da DBZ-ren eskutik - Mondragon Goi Eskola Politeknikoko albisteak - Mondragon Unibertsitatea\nIND-SERVDES II proiektua martxan da DBZ-ren eskutik\nMondragon Unibertsitateko Diseinu Berrikuntza Zentroak (DBZ) IND-SERVDES II proiektua (Gipuzkoako Industriarentzako Zerbitzu Diseinua) abiaraziko du aurki. Proiektua Gipuzkoako Foru Aldundiaren Ekonomia Sustapena, Turismo eta Landa Inguruneko Departamentuaren Gipuzkoako enpresa ehunaren lehiakortasuna sustatzeko programak babesten du eta aurreko kurtsoan abiatutako lanari jarraipena ematen dio.\nProiektuaren helburu nagusia Gipuzkoako enpresa industrialek zerbitzu aurreratuak diseinatzeko gaitasunetan trebatzea da. Horretarako, lurraldeko 5 enpresa desberdinekin hainbat esperimentazio burutuko dira zerbitzu diseinuaren (service design) metodo eta erraminta berriak aplikatuz. Proiektuak, enpresa partehartzaileek zerbitzu diseinuaren inguruan dituzten gaitasunak aztertuko ditu, formakuntzen bitartez gaitasun hauek indartuko ditu eta enpresa hauek zerbitzu berrien diseinuan lagunduko ditu. Proiektuan sortutako erraminta sortak eta enpresekin burututako esperimentazioak jardunaldien eta argitalpen desberdinen bitartez zabalduko dira.\nGipuzkoako enpresa industrial baten partaide baldin bazara eta zure enpresarekin proiektuan parte hartu nahi baduzu, jarri zaitez harremanetan Ion Iriarte, iiriarte@mondragon.edu proiektuko ikertzaile nagusiarekin. Enpresek dohainik parte hartu dezakete proiektuan.


'Eztabaidak literatureagaz' zikloak Miguel Delibes de Castro eta Gustavo A. Schwartz jarriko ditu aurrez aurre - bizkaie.biz\nBizkaie! 2014-04-07 14:47 jardunaldiak\nLiteratura eta Zientziaren arteko hartu-emonak aztergai izango dira bihar, hilak 8, Bidebarrietako Liburutegian. Aurrez aurre: Miguel Delibes de Castro biologo, irakasle eta natur-dibulgatzailea eta Gustavo A. Schwartz zientzialari argentinarra. Moderatzaile lanak, barriz, Pilar Kaltzadak egingo ditu.\nMiguel Delibes de Castro (Valladolid, 1947) Biologia-Zientzietan doktorau zan Madrilgo Unibersidade Konplutensean, eta ikerketa arloko irakaslea da Zientzia Ikerketarako Goi-Kontseiluan (CSIC). 1988tik 1996ra bitartean, Doñanako Estazino Biologikoko zuzendaria izan zan. Zientzia eta naturearen aldeko zenbait alkartetako kidea eta Ugaztunen Ikerketa eta Konserbazinorako Espainiako Alkartearen sortzaile eta egungo presidentea da. Hainbat sari jaso ditu bere ekarpen zientifikoagaitik, eta artikulu ugari argitaratu dau aldizkari espezializatuetan, bai eta igaraba, katamotza, ugatza eta abarrei buruzko liburuak be. XX. mendeko gaztelaniazko eleberrigilerik onenetako baten semea ez eze, Félix Rodríguez de la Fuentegaz trebatutako naturearen dibulgatzaile sutsua da, eta kolaborazino ugari idatzi ditu han-hemenkako komunikabideetan.\nGustavo Ariel Schwartz (Buenos Aires, 1966) Fisikako doktorea da, eta berealdiko jakinmina azaldu dau betidanik Literatureari buruz eta Literatura eta Zientziaren arteko hartu-emonen inguruan. Lotura horreen haritik, saiakerak eta fikzio-lanak idatzi ditu. Zientzia Ikerketarako Goi Kontseiluari atxikitako zientzialari titular legez lan egiten dau Donostia International Physics Center zentroan, polimeroak eta material nano-konposatuak ikertzeko. 2010ean, Mestizajeak Programea sortu eban, Artea, Zientzia eta Humanismoaren arteko mugak aztertu eta hiru jakintza-mota horreek alkarren osogarri eta aberasgarri izango dituan ezagutza-mueta zabalago baten eraikuntzan laguntzeko asmoz.\nPilar Kaltzada idazle donostiarrak aurkeztu eta moderauko dau eztabaidea, 19:30etik aurrera, Bidebarrietako Liburutegiko Ekitaldi-Aretoan. Sarrerea librea da aforoa bete arte.


3D ANIMAZIOETAKO, JOKOETAKO ETA INGURUNE ELKARRERAGILEETAKO GOI-MAILAKO TEKNIKARIA - Irudia eta soinua - IMSko Heziketa-zikloak\n1583/2011 Errege Dekretua [03/05/2013]\n1583/2011 Errege Dekretuaren hutsen zuzenketa [03/05/2013]\n365/2013 Dekretua [03/09/2013]\n3D ANIMAZIOETAKO, JOKOETAKO ETA INGURUNE ELKARRERAGILEETAKO GOI-MAILAKO TEKNIKARIA\n• Dokumentazioa abiapuntu izanik, animazio- edo multimedia-proiektu elkarreragileen berariazko ezaugarriak ondorioztatzea, horien sorrera eta produkzio-diseinua erraztearren.\n• Gidoiaren banakapena abiapuntu izanik, 2D edo 3Dko animazio-proiektua kontzeptualizatzea eta, horretarako, ereduak diseinatzea eta storyboardaren eraikuntza kontrolatzea, baita programaren erreferentziazko audioaren antolamendua eta grabaketa ere.\n• 2Dko animazio-proiektua hainbat fasetan (animatika, layout, gako-animazioa, tartekatzea, pintura eta konposizioa) produzitzea eta, eginkizun horretan, beharrezko lineako probak eta azterketak egitea, osatzen duten behin betiko irudiak lortu arte.\n• 3Dko animazio-proiektua hainbat fasetan (diseinu eta modelatzea, setup, egitura, argiztatzea, animazioa eta renderizazio) produzitzea eta, eginkizun horretan, beharrezko lineako probak eta azterketak egitea, osatzen duten behin betiko irudiak lortu arte.\n• 2D eta 3Dko animazio-proiektuen postprodukzio-prozesuak kontrolatzea eta edizio-efektuen txertaketa eta programaren soinu-bandaren eraikuntza gainbegiratzea.\n• Multimedia-proiektu elkarreragilearen edukiak sortzea eta egokitzea, eta, horretarako, iturriak eta maketak sortzea, horien kalitatea ebaluatzea eta horien egokitzapena egiaztatzea -norberarenak zein kanpoko laguntzaileek jarritakoak-.\n• Elementuak eta iturriak egile- eta edizio-tresnekin integratzea eta, horrela, horien konposizioa egitea, horien mugimenduak sortzea eta sinkronizatzea, elementu elkarreragileak sortzea eta elkarreragiteko aukera zuzkitzea, betiere multimedia-proiektu elkarreragilearen eskakizunen arabera.\n• Prototipoa eta proiektuaren dokumentazioa ebaluatzea, kalitate-arauak betetzen direla egiaztatuta eta argitalpen-parametroen konfigurazioa ziurtatuta.\n• 3Dko animatzailea.\n• 2Dko animatzailea.\n• 3Dko modelatzailea.\n• Grafista digitala.\n• Espazio birtualen sortzailea.\n• 3Dko efektu berezien teknikaria.\n• Ikus-entzunezko multimedia-integratzailea.\n• Ikus-entzunezko multimedia-produktuen eta aplikazioen garatzailea.\n• Multimedia ikus-entzunezko eduki elkarreragileen eta ez-elkarreragileen editorea.\n• Multimediako errealizazioko eta sistemetako teknikaria.\nProfesional honek ikus-entzunezko produkzioaren (zinema, telebista eta bideoa), 2D eta 3D animazioaren, multimedia elkarreragilearen eta ez-elkarreragilearen sektorean, publizitatean, eta Internetekin eta newmediarekin lotutako enpresetan egiten du lan.\n• Ikus-entzunezko 2D eta 3D animazio-proiektuak. (100 o.)\n• Animaziorako diseinua, marrazketa eta modelatzea. (198 o.)\n• 2D eta 3D animazioa eta elementuak. (264 o.)\n• 2D eta 3D kolorea, argiztapena eta akaberak. (198 o.)\n• Jokoen eta ingurune elkarreragileen proiektuak. (100 o.)\n• Multimedia-proiektu elkarreragileen errealizazioa. (231 o.)\n• Gailu anitzeko ingurune elkarreragileen garapena. (160 o.)\n• Ikus-entzunezkoen muntaketa eta postprodukzioa egitea. (140 o.)\n• 3D animazioen, jokoen eta ingurune elkarreragileen proiektua. (50 o.)


Familiei zuzendutako eskaintza, Donostiako San Telmo museoan – Guraso.eus\nFamiliei zuzendutako eskaintza, Donostiako San Telmo museoan\nGoiena 2019-01-04 2019-01-04 AISIALDIA, AKTUALITATEA, Sailkatu gabea No Comments\nSan Telmo Museoa Euskal Herriko museo zaharrena da eta bertan euskal gizartearen bilakaera ezagutu daiteke historiaurretik gaur egun arte.\nErakusketa iraunkorra abiapuntutzat hartuta familiei zein neska-mutikoei zuzendutako hainbat tailer eta jarduera eskaintzen ditu museoak. Adin guztietarako eskaintza du, bereziki opor sasoi honetan.\nJarduera berezi horiek 6-12 urte bitarteko neska-mutikoei eta horien familiei zuzenduta daude eta urritik Aste Santura bitartean burutzen dituzte. Hitzordua, gehienetan, zapatuan da 17:00etan eta ekintza ia guztiak euskaraz dira. Ez da beharrezkoa aurrez izena ematea, baina gomendatzen da sarrera aurrez hartzea. Hil hasieran ipintzen dituzte salgai eta prezioa da bost euro familiako.\nIkusi hemen museoak familientzako antolatu dituen tailerrak. Ikuskizunak, sormen tailerrak, eta ipuin saioak daude, besteak beste. Aukera dago baita ere 2018/2019 ikasturteko programazio osoa deskargatzeko (PDF).\nSan Telmo museoak, bestalde, familiei zuzendutako jarduerei buruzko informazio buletina du. Hemen eman behar da izena posta elektroniko bitartez jasotzeko.\n← Koldo Gilsanzekin elkarrizketa: Eskolaratze adina.\nJolasgunea: El Prado (Gasteiz) →


Zentral fotovoltaiko handietan potentzia gorabeherak simulatzeko gai den operadorea patentatu dute — Unibertsitatea.Net\nHemen zaude: Hasiera › Ziztu bizian › Zentral fotovoltaiko handietan potentzia gorabeherak simulatzeko gai den operadorea patentatu dute\nZentral fotovoltaiko handietan potentzia gorabeherak simulatzeko gai den operadorea patentatu dute\n2015/02/27 - Unibertsitatea.net\nIñigo de la Parra industria-ingeniariaren doktoretza tesiko ekarpenetako bat izan da.\nNafarroako Unibertsitate Publikoko industria-ingeniaria da Iñigo de la Parra eta zentral fotovoltaiko handien sareko integrazioa izan du aztergai bere doktoretza tesian. Aztertu duenaren arabera, nahikoa da puntu batean erregistratutako irradiantzia, multzokatutako zentral kopurua eta beren bataz besteko luze-zabalera potentzia fotovoltaikoen gorabeherak simulatzeko.\nEgungo operadoreen arazoetako bat, potentziaren aldaketa ez dutela nabaritzen da, hau da, ez dute igartzen aldaketarik elkargune puntuak diren hainbat zentral fotovoltaikoren artean. Datu hori ezagutzeko bide bat, potentzia-erregistratzaileak jartzea litzateke, baina oso kostu handia dute eta zaila izango litzateke zentral guztiek horrelako bat izatea.\n“Zentral fotovoltaiko handien sareko integrazioa” du izena ikerlanak eta “PVCROPS” (Photo Voltaic cost reduction, Reliability, Operational performance, Prediction and Simulation) europar proiektuaren baitan egin da. Zazpi herrialdek ostatutako erakundeak ari dira elkarlanean proiektu horretan eta bi dira helburuak: bata, Europan energia fotovoltaikoaren kupoa %30era igotzea eta bestea, sistema fotovoltaikoaren eraginkortasun energetikoa %9an igotzea, modu horretan jatorri horretako kilowatt-orduaren prezioa murrizteko asmoz.\nHemen uzten dizuegu jatorrizko albistea: Zentral fotovoltaiko handietarako potentzia gorabeherak simulatzeko gai den modelo bat patentatu dute.\nEtiketak: Fotovoltaikoa ingeniaritza industriala Ikerketa industriala Unibertsitatea ingeniaritza UEU Doktoregoa zentrala


Ikasi Instagram erabiltzen zure enpresa sustatzeko — LABORAL Kutxa\nIkasi Instagram erabiltzen zure enpresa sustatzeko\n22 azaroa, 2018 | argitaratuta LABORAL Kutxa\nGaur egun, Instagram bere 800 milioi erabiltzailerekin munduan eragin handiena duen sareetariko bat izatera iritsi da. Kylie Jenner-ek, Kardashian klaneko txikienak, ezpainetako margoaren marka sustatzeko erabiltzen du, eta uztailean Forbes aldizkariko azalean agertu da, 21 urterekin bere kasa izugarri aberatsa izatear baitago; hots, horretara iritsi den historiako gazteena litzateke.\nHorrek erakusten du 2012. urtean Facebookek 1.000 milioi dolarren truke erositako sare sozialak zenbaterainoko indarra duen. Beraz, Instagramen eragina aprobetxatu nahi baduzu, hona hemen erabili ahal izateko oinarrizko zenbait aholku.\nZure enpresan Instagram erabiltzeko oinarrizko 3 gomendio\n1-Ezarri helburu bat eta estrategia diseinatu:\nInstagramen kontu bat ireki baino lehen, pentsatu zer helburu lortu nahi duzun (bezero gehiago lortzea, marka agertzea,…), eta ezarri marketing digitaleko estrategia.\n2-Egin kalitatezko argitalpenak:\nArgitaratu kalitatezko irudiak eta saiatu orijinala izaten eta interesa sortzen. Instagrameko erabiltzaile batentzat produktuaren publizitate zuzena eta etengabea egiten duen marka baino gauza okerragorik ez dago. Gehitu “hashtag-ak” (etiketak) zure argitalpenei, zure produktuarekin edo zerbitzuarekin loturiko gaiak bilatzen dituzten pertsonak aurkitu dezaten. Esate baterako, autoen renting zerbitzua baldin badugu, gure argitalpenean honelakoak idatziko ditugu: #autoak #renting #erosketadekontuak #rentingenpresak #dedukzioak.\n3-Adi egon Instagrameko berriekin\nSare soziala, duen arrakasta handia medio, etengabe berrituz doa. Gaur egun, 10.000 jarraitzaile baino gehiago badituzu, argitaratzen dituzun “stories” delakoak (argitaratu eta handik 24 ordura desagertzen diren bideo txikiak) web helbide batera lotzeko aukera ematen dizu, eta, era horretan, zure web gunerako trafikoa areagotu dezakezu.\n“Influencerrak” aukera bikaina izan daitezke zure marka sustatzeko\nZure kontu propioa irekin nahi ez baduzu, Instagramen “influencers” bezala ezagutzen direnetara jo dezakezu, haien kontuan argitaratzen dutena joera bihurtzea lortzen baitute. Batzuek jatetxeak, hotelak, autoak, arropa, osagaiak, dekorazioa,… argitaratzen dituzte.\nProduktuaren edo zerbitzuaren inguruko kalitate handiko argazkiak argitaratzen dituzte, eta jendearen gustuko iruzkinak gehitu ohi dituzte. Milaka “atsegin dut” lortzen dituzte edota baita produktua edo zerbitzua agortzea ere; ondorioz, ROI (Inbertsioaren Itzulera) oso ona izan ohi da.\nInfluencer bakoitzak bere tarifak ditu sortzen duen ROIaren, argitaratzen duen produktuaren, eragin-eremuaren edo bestelako faktoreen arabera. Hori bai, ziurtatu profesional ona dela, jarraitzaile asko izateak ez baitu esan nahi joera sortzeko gai denik; badira jarraitzaileei erosten dieten pertsonak ere.\nEta gogoratu LABORAL Kutxan doako informazio-zerbitzua ez ezik, prestakuntza ere badugula zure enpresa modu arrakastatsuan sustatzeko.


Jose Maria Iribar Azkue - 04/05/2021 - Funeraria Vascongada\nEsquelas por localidad Elegir la categoría A Coruña Álava Asturias Ávila Badajoz Barcelona bilbao Bizkaia Burgos Cádiz Cantabria Córdoba getxo Gipuzkoa Aia Alegia Andoain Anoeta Antzuola Aretxabaleta Asteasu Astigarraga Ataun Azkoitia Azpeitia Beasain Berastegi Bergara Deba Donostia Eibar Elgeta Elgoibar Errenteria Eskoriatza Getaria Hernani Hondarribia Ibarra Idiazabal Irun Irura Lasarte-Oria Lazkao Legazpi Legorreta Lezo Mendaro Mutriku Oiartzun Oñati Ordizia Orio Ormaiztegi Pasaia Segura Tolosa Urnieta Urretxu Usurbil Villabona Zaldibia Zarautz Zegama Zestoa Zizurkil Zumaia Zumarraga Girona Granada Guadalajara Huesca Jaén La Rioja Las Palmas León Madrid Murcia Navarra Ourense Palencia Pontevedra Salamanca Santa Cruz de Tenerife santurtzi Segovia Sevilla Sin Definir Soria Tarragona Teruel Toledo Valencia valencia-valencia Valladolid vitoria zalla Zamora Zaragoza\nFallecimientos » Funeraria Vascongada » Jose Maria Iribar Azkue\nJose Maria Iribar Azkue\n2021ko Maiatzaren 03an hil zen 79 urte zituela\nBere arimaren zuzendaria: Unai Manterola; emaztea: Kandida Arruti; seme-alabak: Patxi eta Inma Cortajarena, Amaia eta Mikel Iruretagoiena; bilobak: Joseba, June, Jokin, Oier; anai-arrebak, ezkon anai-arrebak, ilobak, lehengusuak eta gainerako ahaideak.\nHaren animaren alde otoitz bat eskatzen dizuete eta arren etor zaiteztela ASTEARTEAN, arratsaldeko SEIETAN, gorpua bertan dela, SAN NICOLAS DE BARI parroki elizan egingo den hiletara. Aldez aurretik mila esker.\nOrio, 2021ko Maiatzaren 03a\ngorpu beila Funeraria Vascongadako REKALDEko beilatokian izango da, astelehena maiatzak 3, 15:00tatik 21:00tara, eta asteartea maiatzak 4, 10:00etatik 16:00etara.


Eskualdeko enpresentzako komunitatea martxan da. Noticias de Gipuzkoa\nEskualdeko enpresentzako komunitatea martxan da\nUrola Kostako Udal Elkarteak sortutako ekimenaren asmoa enpresen lidergoa lantzea da\nAne Roteta - Sábado, 13 de Mayo de 2017 - Actualizado a las 06:13h\nUdal Elkarteko, Mondragon Unibertsitateko eta Edeleko ordezkariak, komunitateko parte-hartzaile batzuekin, atzoko aurkezpenean.\nZarautz- Urola Kostako Udal Elkarteak Epartaidetza komunitatea jarri zuen martxan atzo eta proiektuan sartuta dauden hamar enpresek lehen bilera izan baino lehen prentsaurrekoa egin zuten Udal Elkartean bertan. Atzoko aurkezpenean adierazi zutenez, proiektua eskualdeko enpresei zuzenduta egongo da eta enpresen lidergoa lantzeko komunitate irekia izango da, enpresek beren zalan-tzak argitu ahal izateko foro bat izan dezaten.\nUrola Kostako Mankomunitateak, Edel erakundearekin eta Mondragon Unibertsitatearekin elkarlanean, sortu du ekimena eta pertsonen kudeaketan lidergotza duten eta erabakiak hartzen dituzten pertsonek izango dira komunitateko partaide nagusiak.\nAtzo bertan ekin zioten komunitateari eta urrian amaituko da ekimena. Dena den, Olaia Sainzek, Mankomunitateko teknikariak, azaldu zuenez, “urriaren ondoren partaidetza proiektua ez da amaituko eta adituen laguntzaz komunitatea berraktibatzea ez dugu baztertzen”. “Ekimen hau iraunkorra, berria eta eraldatzailea izatea da asmoa”, gehitu zuen. Eta hori da hain zuzen ere ekimenaren helburua: denboran iraunkorra izango den komunitatea sortzea, lidergoa lantzeko eta hobetzeko.\nMondragon Unibertsitateko Nerea Lizarragak jakinarazi zuenez, zenbait ildo izango dituzte. “Espazio nagusia komunitatea bera izango da eta hilean behin elkartuko gara enpresa bakoitzeko ordezkariak beren esperientziak eta kezkak partekatzeko. Horretaz gain, formazioa ere eskainiko zaie lidergorako gaitasunak lantzeko. Bestalde, erronkatan oinarritutako hobekuntza taldeak sortuko dira parte-hartzaileen artean. Talde horiek autonomoak izango dira eta beren erronka errealak partekatu ahal izango dituzte. Honekin zera lortu nahi dugu: beren benetako erronkak direnak besteen laguntzarekin aurrera eramatea”, azaldu zuen Lizarragak.\nEkimenean parte hartzen duten enpresek prestakuntza saioak eta aholkularien laguntza izango dituzte. Dagoeneko hamar enpresa daude komunitatean, tartean Graficas Otzarreta, Eraman, Monte Albertia, Oteiza eta Yogaz. Epartaidetza komunitatea, beraz, martxan da, baina komunitate bizia izatea eta enpresa eta erakunde gehiago erakartzeko asmoa dutenez, komunitatean parte hartu nahi dutenek izena eman dezakete proiektuan. Horretarako, 943 890 808 telefonora deitu ala enpresa@urolakosta.eus-era idatz daiteke Olaia Sainzekin harremanetan jarrita.


Positibo bakarra geratzen da Elorduy adinekoen egoitzan - Barrika - Hiruka.eus\nPositibo bakarra geratzen da Elorduy adinekoen egoitzan\nUnai Brea 2020-09-18 14:38\nAbuztuaren erdialdetik hona koronabirusagatiko ia 60 positibo eta bost hildako izan dituen Elorduy zahar-egoitzaren berri eman genizuen atzo. Besteak beste, ofizialki kutsatutako hamabi egoiliar zeuden artean. Bertako zuzendaritzak HIRUKAri gaur jakinarazi dionez, egindako azken PCRetan negatibo eman dute horietako hamaikak eta bakar baten emaitza falta da, baina hori ere negatiboa izango delakoan daude zentroko arduradunak.\nFernando Ibarra zuzendariaren esanetan, aste-akabuan egoitza osoa zeharo desinfektatu dute, eta datorren martitzenetik aurrera senideen bisitak berriro hasteko izapideak eginda dituzte daborduko.\nBaieztatzeke dagoen kasua positiboa izango balitz, gela batean bakartuko lukete negatibo eman arte.\n"Kudeaketaren ikuspuntutik tsunamia izan da"\nUnai Brea 2020 ira 17 Barrika\nAzken asteak latzak izan dira Barrikako Elorduy zahar-egoitzako langile eta erabiltzaileentzat, baita horien senideentzat ere. Ordura arte koronabi...


Iñaxi | Iritzia | Berria\nAne Labaka Mayoz - Bertsolaria\nNire hatz mamiak inoiz baino samurtasun handiagoarekin sumatzen ditut ordenagailuaren tekla batetik bestera jauzika, jostari. Hunkituta nagoelako idatzi nahi dut, ukituta nagoelako. Mimo handiz bete nahi ditut lerro arteak, ahalik eta delikatuen aritu nahi dut. Hitzen paisaia osoa aztertu eta egokien zaizkidanak galbahetu nahi ditut zuretzat. Ez delako erraza egiten miresten duzun norbaiti buruz idaztea, are zailagoa egiten delako gutxi(egi) ezagutu duzun arren miresten duzun norbaiti buruz idaztea.\nBertsolari handi baten bikotekide gisa ezagutuko zintuen zenbaitek, ezagutzekotan, bizitzaren ekuazioetan ebatzi duzun ariketa konplexuena hori izango balitz bezala; «norbaiten norbait» izatea. «Patxi Etxeberriaren emaztea hil da», hala zioen ostiral goizez barruak zikloitu zizkidan izotz zaporeko mezuak.\nZiur aski, besteonaren antzera, zure bizitzak ere izango zuen izotzetik, hotzetik... laiotzetik. Hala ere, egutera aldiak beste inork baino gehiago gozatu izana opa dizut, bihotzetik. Nik behintzat horrela gogoratzen zaitut, nire etxetik herriko erdiguneranzko bideko banku batean, egurrezko banku berean beti, eguzkiaren epelari azken minutuak lapurtu nahian.\nIrribarretsu gogoratzen zaitut, nire arrapaladazko bizitzan zuek agurtzeko geldiune bat egin eta banku hartara hurbiltzen nintzenean hartzen ninduzuen bezala. Nondik nentorren kontatzen nizuen, presaka; nora nindoan, presa handiagoarekin. Bina musu masail zimurtuetan eta «segi, neska, segi!». Beti iruditu izan zait hitz horiekin nire bidea egiten jarraitu nezala iradoki nahi izaten zenidala aldiro.\nKonplizitatez gogoratzen zaitut, duela urte batzuk zure senarrak herrian jasotako omenaldian zuri lore-sorta dotore bat ematea egokitu zitzaidanean bezala. Gogoan iltzatuta daukat oraindik orduko hartan kantatu nizun bertsoaren bukaera. Zu ez beste protagonista bat zuen omenaldiaren baitako nire omenalditxoa izan zen hura, zuri eskainia, orduko bertso-eskolako emakume bakarraren iraultzatxoa. Itzalpekoari egindako argi keinua.\nUrteetan itzalpean geratuko zen zaintza lan guztiari. Bizitzako azken urteetan lehenago desordutan arrandegian nahiz bertso-saioetan ibilitako senarrak goxotasunez itzuli dizunari (edo itzultzen saiatu denari, behinik behin). Beti harritu izan nau zuri buruz hitz egiteko bere erak. Elkarrekiko errespetua oinarri-oinarrian kokatuz, mundua betiereko harremanen logikatik kanpo ulertu nahi dugunontzat ere eredugarri suertatzeko moduan.\nPatxiren ahotik jakin dut gehienbat zure berri, ia beti hirugarren pertsonan, zuk zeuk lehen pertsonan erantzungo zenizkidakeen galderak ahoskatzeko tarterik hartu gabe. Berari egin dizkiot, noizean behin, zuri egin nahiko nizkizukeenak, berari itaundu diot interes handiz garai bateko emakumeen egoerari buruz eta berak elkarrizketa mamitsu batean hala kontatu zidalako dakit, esaterako, bere arreba batek bertsotan erraz egiten zuela, eta bere hitzetan, emakumea izan ez balitz bertsolaria izango litzatekeela.\nEz dakidana da zuk bizitzan zehar kantatzeko gogorik sentituko ote zenuen inoiz eta, hala izango balitz, zeri kantatuko zenion, biraka zebilen garbigailuaren soinuari, arropa eskegitzeko balkoiko sokei edo sehaskaren kulun- kulunari, agian. Ez dut sekula jakingo.\nBadakidana da minak hartzen zintuen garaietan ere Patxi bertso-eskolakoon afarietara animatu ohi zenuela, hain baliotsu bilakatzen zuen lagun artera lasai joateko aholkatzen zeniola ahal zenuen guztietan.\nBerriki kontatu didate, gainera, medikuari bizitzeko gogo gehiago ez zenuela aitortu eta sufrimendua luzatzeko ezer egin ez zezala eskatu zeniola, ausardiaz. Enegarrenez oinazea sentitzeari beldurra zeniolako erabaki zenuela guztiarekin amaitzea.\nEpikarik ez da izango zuretzat, ordea. Gorazarrerik ez. Ez agur bertso solemne ez eta denboran irauteko moduko aitortza bereziegirik ere. Sukaldeko lanak ez du tokirik historia liburuetan, eremu pribatua isilpekoa bezain ezkutukoa da memoria kolektibotzat ulertzen dugun horretan.\nSusmatzen nuen moduan, inon ez da zure aipamenik ageri, inork ez dizu egunkariren bateko zutaberik eskaini. Hain zuzen ere, horregatik jarri nahi izan diot nireari zure izena izenburutzat. «Norbaiten norbait» baino askoz gehiago izan zareten emakume guztien omenez, banan-banan zerrendatzea ezinezko zaidala onartu arren, maiuskulaz idatzitako historiak irentsi dituen andrazko pertsona izen guztiei keinu eginez. Merezi duzulako, merezi duzuelako.\nZorretik baino gehiago, gogo pertsonaletik ari natzaizu. Ikusezina ikusgarri bilakatzeko ahaleginetik, grinatik. Ez delako erraza egiten miresten duzun norbaiti buruz idaztea, are zailagoa egiten delako gutxi(egi) ezagutu duzun arren miresten duzun norbaiti buruz idaztea.\nBadakizu? Ez zaizkit pospoloak batere gustatzen, oso urduri jartzen naute beti. Gaur, ordea, ilusioz piztu dizut bat ilunpe ospel honetan. Itzalpekoari egindako argi keinua.\nTren geltokirantz korrika nindoala bi musu sentitu bidali dizkizut eguerdian urrunetik. Eguzkiak epeldutako egurrezko banku huts batetik iritsi zait zure erantzuna jarraian: «Segi, neska, segi!».


Samsungek bere txipetan legez kanpo prezioak finkatzearen errua aitortu du | Consumer\nSamsungek bere txipetan legez kanpo prezioak finkatzearen errua aitortu du\nHego Koreako enpresak 250 milioi euroko isuna ordaindu beharko du Estatu Batuetan\nEstatu Batuetako Justizia Sailak atzo jakinarazi zuen Hego Koreako Samsung enpresak bere produktuen prezioa legez kanpo finkatzearen errua deklaratuko duela eta 300 milioi dolarreko (250 milioi euro) isuna ordainduko duela. Isuna bigarrena da horrelako ikerketa batean.\nIturri horien arabera, Asiako enpresak onartu zuen nazioarteko beste enpresa batzuekin konspiratu zuela “ausazko sarbide bizkorreko memoria” edo DRAM txipen prezioak finkatzeko. DRAMen salmentak 7.700 milioi dolarrekoak izan ziren 2004an (6.417 milioi euro inguru) Estatu Batuetan.\nSamsung enpresak, munduko mikroprozesadore-fabrikatzaile handienak, erruduntasun-deklarazioa aurkeztu zuen atzo San Frantziskoko (AEB) epaitegi batean. ), eta bertan onartzen du 1999tik 2002ra bitartean AEBetako eta atzerriko beste enpresa batzuekin bilerak egin zituela DRAMen prezioa finkatzeko. Bestalde, Estatu Batuetako fiskal nagusiak, Alberto Gonzalesek, jakinarazpen batean adierazi zuen legez kanpoko jarduera horrek “murriztu egiten duela berrikuntza, eta kendu egiten diela AEBetako kontsumitzaileei prezio lehiakorren onura”.\nEstatu Batuetako justizia-agintariek hiru urte daramatzate enpresa batzuk ikertzen, DRAMen prezioak finkatzeko ustezko lankidetzari buruz. Samsung da konspirazioan parte hartzearen errudun deklaratzen duen hirugarren txip-fabrikatzailea. Joan den maiatzean, Hego Koreako Hynix Semiconductor Inc. enpresak 185 milioi dolarreko (154 milioi euro inguru) isuna ordaintzea onartu zuen, eta urrian Infineon Technologies AG alemaniar konpainiak 160 milioi dolarreko (133 milioi euro) isuna onartu zuen.\nPrezioak ezartzeko makinazio horrek kalte egin zien DRAMek beren aparatuak egiteko erosten dituzten enpresei, hala nola, Dell, Compaq, Hewlett-Packard, Apple, IBM eta Gateway-ri, zeinak txip-fabrikatzaileen aurkako prozesuan ukitutzat jotzen baitira. DRAMen prezioen igoera artifizialaren ondorioz, konpainia horiek beren produktuen balioa handitu edo memoria gutxiago erabili behar izan zuten.\nmulta-eu precios-eu samsung


Irekita Deskargako autobide berria - Artikulua - Gipuzkoa ETORKIZUNA ORAIN\nA-636 da errepide berriaren izendapena.\nGaur goizean ireki da Deskargako autobide berria: 10:30ak aldera zabaldu da Beasaingo noranzkoan eta, bi ordu geroago, Bergarako norabidean. Errepide berria, beraz, erabilgarri dago jada edozein ibilgailurentzat. 25 hilabete eta 43 milioi euroko inbertsioa beharrezkoak izan dira autobide berri hau gauzatzeko. Lehen egun hauetan, eta errepidea berria denez, Gipuzkoako Foru Aldundiko Bide Azpiegituretako departamentuak arretaz gidatzeko eskatzen die gidariei, batez ere sarrera eta irteeretan.\nGaur ireki den zatiak 5 kilometroko luzera du, eta honekin amaitzen da Beasain eta Bergara arteko korridorearen eraikuntza. A-636 izango da errepide berriaren izendapena eta, guztira, 23 kilometro izango ditu, aipatutako bi herrien arteko bidaia 11 minutu eskasetara murriztuz. Gainera, Deskargako zatiarekin osatzen da baita ere Gipuzkoako Biribilgunea delakoa, edukiera handiko errepideen sarea. Azpiegitura honek, guztira, 234,759 kilometro ditu eta, berari esker, lurraldeko herri guztiek izango dute autobidea 15 kilometro baino gutxiagora.


Eskola kirola: Ostikada batez hezkidetza jokoz kanpo • ZUZEU\nArgia aldizkarian argitaratutako gai baten harira, Itsaso Nabaskuesek eskola kirola hartu du ahotan Klitto! agerkari feministan.\nOndorioz, nire uste apalean, galdera ez da ea neskek eta mutilek eskola kirolean elkarrekin jolastu behar duten, “arazo” horrek iceberg-aren punta besterik irudikatzen ez du eta. Hezkidetza eta parte-hartzea badira gure hezkuntza sistemako helburu nagusiak, eskola kirolean trinko dirauten kirol tradizionalen egitura eta txapelketa sistemen egokitasuna eztabaidatu beharko genuke. Berdina egiten edo partxeak jartzen jarraituz gero, ez dugu emaitza ezberdinik lortuko eta.\nEskola kirola: Ostikada batez hezkidetza jokoz kanpo Eskola kirola: Ostikada batez hezkidetza jokoz kanpo Eskola kirola: Ostikada batez hezkidetza jokoz kanpo Eskola kirola: Ostikada batez hezkidetza jokoz kanpo\neskola kirola, hezkuntza


okasinotsu / okasione\nokasio (orobat okasione, okasino g.er. eta okazione g.er.) 1 iz nondik-norako jakinak dituen mementoa.\nIruditzen zitzaidan agurraren tristezia bera ere [...] estiloari zegokion ezinbesteko agerpena zela, okasio bakoitzean okasioak eskatzen zuena egiteko dotorezia alegia. Ramon Saizarbitoria «Gorde nazazu lurpean» - 253. orr.\nLehen okasioan erasotzailea Espainia zen, Espainiar Armada, 1588; bigarren okasioan, Luis XIV.aren Frantzia, Blenheim, 1704; hirugarren okasioan, Iraultzaren eta Napoleonen Frantzia, Waterloo, 1815; laugarren okasioan Gilermo II.aren Alemania, Armistizio-eguna, 1918. Iñaki Mendiguren «Historiaren azterketa II» - A.J. Toynbee - 312. orr.\nTxinatarrak inoiz ez ziren japoniarrak bezain urruti iritsi Mendebaldeko kulturaren mende jartzen okasio bakoitzean, edota hartatik beren burua urruntzen bitarteko xenofobia-aldian. Iñaki Mendiguren «Historiaren azterketa II» - A.J. Toynbee - 209. orr.\nIluminato anaia zen okasio hartan Frantziskoren laguna. Askoren artean «Asisko Frantzizko, Asisko Klara» - 808. orr.\nHala ere, okasio batzuetan sarkin barbaroak zerbitzu apal bat egin izan dio geroari. Iñaki Mendiguren «Historiaren azterketa II» - A.J. Toynbee - 164. orr.\nHorrelako okasioetan, itzulingururik gabe hitz egitea betebehar morala baino gehiago da. Antton Olano «Fidel izan beharraz» - Oscar Wilde - 124. orr.\nMalkin andrearen Okasio Guztietarako jantzi-dendara joan zen, eta jantzi berriak erosi zituen han. Iñaki Mendiguren «Harry Potter eta sorgin harria» - J.K. Rowling - 47. orr.\n2 aukera, egokiera, era.\nDeliberatu dut okasio horretaz baliatzea haur horren balio justua jakiteko, bai eta haren heziketa azkartzeko ere. Jon Muñoz «Harreman arriskutsuak» - Choderlos de Laclos - 363. orr.\nIrudipena neukan sentipen horrentzako aukera, okasio, aitzakiaren baten bila zebiltzala. Urtzi Urrutikoetxea «Zoririk ez» - Imre Kertész - 215. orr.\nOkasio hori berriz agertuko delakoan nago. Jon Muñoz «Harreman arriskutsuak» - Choderlos de Laclos - 69. orr.\nZeren orain nagoen heinean, dena okasio baten mende dagoke. Jon Muñoz «Harreman arriskutsuak» - Choderlos de Laclos - 148. orr.\nHitzen, hizkien eta zenbakien okasioa. Imanol Unzurrunzaga «Hainbat idazlan» - San Agustin - 79. orr.\nHandik hilabete batzuetara, Kenneth White Biarritzera etorri zelarik bertze idazle batzuekin konferentzia baten egitera, joan nintzen eta harekin ene kezka literarioez mintzatzeko okasioa ukan nuen. Ana Urkiza «Zortzi unibertso, zortzi idazle» - 148. orr.\nBalia zaitez galde horretaz zeure hutsa konpontzeko eta zaude mintzatzeko okasioaren zain. Jon Muñoz «Harreman arriskutsuak» - Choderlos de Laclos - 113. orr.\nHitz ematen dizut hargatik, begirune hutsagatik ordea eta ez premiagatik, baliatuko dudala galdegitza hori egiteko okasioa, dela izebari, dela ilobari berari. Jon Muñoz «Harreman arriskutsuak» - Choderlos de Laclos - 68. orr.\nOspatu behar bada, balia dezagun aukera eta okasioa, euskarari irudia edertuko dion ispilu bat egiteko, hitzez eta irudiz. Joxerra Garzia «Itsasoan euri» - 38. orr.\nBazekinat okasio ederra dela hitza jan izanaz espantuak egiteko. Jon Muñoz «Harreman arriskutsuak» - Choderlos de Laclos - 458. orr.\nUrteetan erabili gabe egon ziren okasio handietako baxera finez hornitua zen mahai luzearen buru zen. Elena Touyarou «Hautsi da katea» - Toti Mtz. de Lecea - 184. orr.\nOkasio handietarako soineko beltzez jantzita, piano baten aurrean zutik, partituraren azken nota jo eta gero, denak txaloka balitu bezala. Alberto Barandiaren «Mundu txikia» - 66. orr.\nEta zein harro jartzen diren, okasio bereziren batean, beren kristau-bereizgarririk gabe agertzeko pribilegioa izaten badute. Iñaki Mendiguren «Historiaren azterketa II» - A.J. Toynbee - 180. orr.\nÉmilie ondo begiratu zen hain okasio nabarmena ihes egiten uztetik. Jon Muñoz «Harreman arriskutsuak» - Choderlos de Laclos - 446. orr.\nOkasio tristeetan bezala, familian hildakoren bat edo ezbeharren bat izan denean bezala. Josu Zabaleta «Gauza baten ametsa» - Pier Paolo Pasolini - 142. orr.\nAutoan egitea, egia esateko, kasu gutxi batzuetan besterik ez, beste baliabiderik uzten ez duten okasio urri horietan, nahiz eta jende asko dabilen halako perbertsio automobilistiko batek joa eta horiei izugarri gustatzen zaien auto barrenean jotzea. Karlos Zabala «Buda zoriontsuen etxea» - João Ubaldo Ribeiro - 79. orr.\nokasio bakoitzean (3); okasio bat (3); okasio berezietan (3); okasio hartan (4)\nlehen okasioan (5)\nokasione ederra (4); okasione hortan (3)\nokasioneaz balia (4)


Non atentzioa… luzaketa dinamikoak - EMAIONK\nNon atentzioa… luzaketa dinamikoak\nBy joseaizbarrena on 2017-09-12\nLuzaketa dinamikoak (eta beroketa dinamikoa) dira kirola egiten hasi baino lehenago egiten diren ariketa fisikoak eta mugimendu-eskema zehatzak. Alde batetik, gorputza prestatu egiten da gero egin behar duen kirolerako, errendimendu hobea izan dezan. Beste aldetik, lesionatzeko aukera gutxitu nahi izaten da luzaketa hauen bidez, bai epe ertainean bai epe luzean.\nMugimendu dinamikoak egiten ditugunean, kontrakzio edo uzkurdura bat gertatzen da giharrak luzatu ondoren. Hau da, giharrek, artikulazioek, lotailuek eta tendoiek indarra sortu behar dute giharrak luzaturik daudenean. Adibidez, “lunge” moduan ibiltzen garenean edo lau oinean ibiltzen garenean gertatzen da aldi berean luzaketa eta uzkurdura indarra sortzeko. Indarra eta malgutasuna lantzeaz gainera, oreka eta koordinazioa ere modu dinamikoan lantzen dira edo landu daitezke luzaketa dinamikoak egiten direnean. Horregatik dira hain interesgarriak egiteko kirola praktikatzen hasi baino lehen. Gainera, mugimendu-eskema zehatzak egokitzen dira kirolen arabera, errendimendua hobetzeko asmoarekin.\nZenbait gihar, artikulazio eta mugimendu-plano nahasten dira luzaketa dinamikoetan; luzaketa estatikoetan, berriz, gihar, artikulazio eta mugimendu-plano bakarrean zentratzen da lana. Horrek bidea zabaltzen du malgutasunaz gainera, indarra, potentzia, abiadura… bezalakoak lantzeko. Hori dela eta, landu behar den jarduera fisikoari egokiturik egon behar dira luzatzeko edo berotzeko ariketak, eta tarte egokia eskaini behar zaio lan honi. Goi mailako kirolariek, adibidez, denbora gehiago eskaintzen diote, oro har, luzatzeari eta berotzeari behe mailako kirolariek baino.\nAriketa asko erabil daitezke, eta hemen gutxi batzuk besterik ez dugu aipatuko (ariketa gehiago, kirolen arabera banaturik eta banan-banan azaldurik, ikusi nahi izanez gero: Estiramientos dinámicos, Mark Kovacs, Tutor-2010):\nBehatz puntetan ibili.\nOpoen gainean ibili.\nOinen kanpoko (edo barruko) ertzen gainean ibili.\nLau oinen gainean ibili, hankaren flexoreak luzaturik.\nPantera baten moduan ibili.\nAtzeraka ibili lasterka.\nIbili, lasterka egin, salto egin.\nZer onurak ekartzen ditu luzaketa dinamikoak? Edo, zer hobetu daiteke luzaketa dinamikoen bidez?\nBurua ere prestatu beharra baitago kirola egiten hasi baino lehenago, gero bete-beteko ahaleginean gaudenean onena eman dezagun.


Haltera - Wikipedia, entziklopedia askea.\nArtikulu hau eskuko pisuari buruzkoa da; beste esanahietarako, ikus «Haltera (argipena)».\nPare bat kg pisu dituen haltera pare bat.\nHaltera, eskuko pisua edo hegoaldean mankuerna, pisu librean eskuekin eutsi eta besoen indarraz altxatzen diren kirol ekipamendu mota bat da, pisu altxatze entrenamenduan erabiltzen den ekipamendu pieza. Bakarka edo binaka erabil daiteke, esku bakoitzean.\n2.1 Haltera izendunak\nPisuak ( halterak ) joko atletikoetan erabiltzen ziren antzinako Grezian, Museo Arkeologiko Nazionalean, Atenasen .\nErromatar mosaiko honen gainean pisuak altxatzen ari da emakume bat,K.a. 286-305 urteen inguruan.\nBi motatako halterak: pisu finkoko bat eta erregulagarri den beste bat.\nHalteren aitzindariak agian antzinako Grezian altzatzen ziren pisuak izan ziren. Baina lehenago ere dokumentatu dira haltera moduko batzuk Indian duela mila bat urte baino gehiago. Indiako leku horrek ingelesen ikuspegitik klub baten itxurakoa zen eta Indiako kluba deitu zioten. Antzoneko garaietan ere, normalean, halterak binaka erabiltzen zituzten, borrokalariek, kulturistek, kirol jokalariek eta besteek indarra handiagoa lortzeko eta giharren tamaina handitzeko.\nPisu finkoko halterak, multzo oso bat. Normalean gimnasioetan tamainaren arabera sailkatu ohi dira.\nXVII. mendearen hasieran, halteraren forma ohikoa, helduleku bati lotuta zeuden bi pisu berdinak izaten ziren. Gaur egun hiru haltera mota nagusi daude:\nErregulagarriak barra metaliko batez osatuta daude, altzairuzkoa gehienetan, eta barrari lotuta, neurri bereko bi pisu. Barraren erdiko atala erliebe gurutzatuarekin grabatuta egon ohi da, atxikimendua hobetzeko. Neurri bereko bi pisu-plakak halteraren kanpoko zatietan irristatu eta klipekin edo torloju antzeko zerbaitekin babesten dira. Barrara lotzen diren pisuak, garai batean metal astunekoak izaten ziren, edo porlanezkoak... Gaur egun kanpoko aldea gomazkoa izaten dute askotan.\nPisu finkoko halterak, barra bati neurri bereko bi pisu lotuta, finkatuta. Barietate merkeak burdinurtuz osatuta egoten dira. Batzuetan gomazko edo neoprenoz estaliak egoten dira, lurrean edo apalategian uzterakoan kolpea bigunagoa izateko, erosotasunerako. Bertsio merkeagoetan hormigoiz betetako plastiko zurruna diten neurri bereko bi pisu barrari lotu egiten dira.\n"Hautatze" halterak. Haltera erregulagarriak dira, plaka kopurua (hau da, pisuak) bereziki erraz aldatzeko sortuak.\nHaltera izendunak[aldatu | aldatu iturburu kodea]\nThomas Inch haltera, "172" bezala ere ezaguna (2.38 hazbeteko, (60 milimetroko) heldulekua, 172 libra pisatzen ditu.\nMilurteko haltera (2.38 hazbetelp heldulekua eta 228 libra pisatzen ditu.\nZirkuko halterak: zirkuko ekintza ibiltarietan historikoki erabilita. Haltera hauek muturreko neurriak eta helduleku zabalagoak zituzten, eta pisu normalak bezala, pisu eta tamaina desberdinetakoak ziren.\nOrriaren azken aldaketa: 7 iraila 2020, 15:25.


TADEH – Uraren Eskola Mugikorra\nURAREN ESKOLA MUGIKORRA\nAutohornikuntza irakaskuntzaren haritik\nGarapen bidean dauden herrialdeetako pertsonek ura eta saneamendua euren kabuz lortzeko teknika errezak ikas ditzaten laguntzen dugu. Tokian tokiko materialen erabilera eta eraikuntzan bertako familien partehartzeak egindakoaren kontserbazio eta mantenua bermatzen du.\nHorrez gain, eraikuntzen kostu txikiak ahalbidetzen du bertakoek teknika errez hauek ikas ditzaten, eta behin ikasita profesional gisa jardun ahal izatea. Profesional hauek ingurukoei ura lortzen lagunduko diete diru kopuru txiki baten truke. Funtzio bikoitza betetzen da beraz, enplegua sortzen da baztertutako eremuetan eta osasuna, elikadura eta orohar bizi-baldintzen, hobekuntza ere lortzen da.\nBabesleak: EB, gobernuz kanpoko erakundeak eta familiak\nEuropar Batasunak eta Welthungerhilfe gobernuz kanpoko erakundeek teknika hauek babesten dituzte. Horrez gain, Water Supply Network, landa eremuetan uraren horniduraz arduratzen den sare nagusia, ikerketak egin ditu tekniken jasangarritasuna bermatuz.\nTADEH, EMAS eta gure Helburua\nTADEH 2014tik Espainiar estatuan EMASen ordezkaritza gara. EMAS (Uraren Eskola Mugikorra eta Sanemanedua gaztelaniaz) Bolivian sortu zen 80. hamarkadan. Wolfgang Buchnerek sortu zuen eta bolondresen lanarekin egin du aurrera. Familiek euren kabuz ur garbia lor dezaten da gure helburu nagusia.\n“Egiten ikastea” da erarik hoberena teknika hauek barneratzeko. Lagungarri gisa eta sistema hauek mundu osora zabaltzeko asmoarekin, edonork eskura ditzakeen gidaliburuak eta interneten dauden bideo tutorialak egin dira, eraikitze prozesua erraztu ere egiten dute. Gainera, guk garatutako teknologien parte bat, hala nola, eskuzko ponpa eta zulaketa sakonerako teknika (100m), patentatu egin dira edonork erabili ahal izateko.\nEraikuntza teknika errezak + formakuntza eta ahalduntzea\nBiztaleriak saneamendu eta ura euren kabuz lortzeko gaitasuna\nNazioz kanpoko erakunde bezala desagertzea gure beharrik jada ez dagoelako\nGure azken helburua guk garatutako teknikak eta jasangarriak diren beste batzuk irakaskuntza sistemetan txertatzea litzateke, beste lanbide bat bezala.\nMundu bat nahi dugu non, gizabanako guztiek ur garbia era errez batez lortzeko gaitasuna duten, honek pertsona gisa garatzea ahalbidetzen du eta ondorioa gu, gobernuz kanpoko erakunde bezala, desagertzea litzateke.\nMilioi erdi pertsonatik gora dute ur garbia lortzeko gaitasuna.\nLanean daramazkigun 30 urteetan 500 pertsonek ikasi dituzte EMAS teknikak eta horiek erabiliz 60.000 ur putzu, euri-ura biltzeko 6000 biiltegi eta 100.000 ponpatik gora eraiki dira\nEskola “mugikorra” garen einean beharra dagoen munduko edozein lekutan egiten dugu lan eta jarraitasun batekin gure formakuntza guneetan Bolivian, Sierra Leonan eta Bilbon.


Mintz nuklearra | Biología | Xuletas, chuletas para exámenes, apuntes y trabajos\nEscrito el 2 de Abril de 2018 en vasco con un tamaño de 3,84 KB\nMitokondrioak zelula eukariotoetan dauden organuluak dira,energia kimikoa sortzeaz arduratzen dira\nArnasketa zelularraren bidez lortzen dute energia. ATP sintetasa entzimek parte hartzen duten oxidazio-prozesuaren bidez. Zelula baten mitokondrio multzoari kondrioma esaten zaio. ATP sintetizatu egiten da.\nEGITURA: 2 mintzez osatuta dago: Kanpo mintz mitokondriala (lipido geruza bikoitza, leuna mitokondrioa inguratzen) eta barne-mintz mitokondriala (gandor mitokondrial deritzen barne-tolestura asko du). Mintzeko eremua (2 mintzen arteko espazio), Matrize mitokondriala (barneko mintzak inguratzen guen barruko eremua, Dna dago), Erribosoma mitokondrialak, DNA mitokondrialeko molekulak (biribilak, harizpi bikoitzekoak)\nNUKLEOA: Nukleoa zelula eukariotoek bakarrik duten egitura da. 2 mintz ditu, eta horri estalki nuklearra deritzo, eta zelularen material genetikoa (DNA) bildueta zitoplasmatik bereizi egiten du. Nukleoloaren barneko inguruneak nukleoplasma izena du. Ingurune horretan daude DNA zuntzak.\nNukleoan egiten da DNAren transkripzioa, RNAren sintezia, eta DNAren erreplikazioa\nESTALKI NUKLEARRA: poroak dituen mintz bikoitza, poroei esker, 2 eremu horien arteko komunikazioa erregulatzen du, eta zitosolean gertatzen diren prozesu metabolikoak nukleoplasman gertatzen direnetik bereizten ditu.\nKanpo mintza: kanpo aldean hainbat erribosoma dauzka erantzita. EEPrekin komunikatuta Eremu pernuklearra: kanpo eta barne mintzaren eremua Barne mintza: mintz proteina batzuk ditu. Lamela nuklearra eratzen dute proteina euskarri gisa Lamela nuklearra: zuntz-proteinaz osatutako geruza lodia, barne-mintzaren azpian kokatuta. Poro nuklear: zulo batzuk dira estalki nuklear osoan sakabanatuta daudenak: Poro nuklearraren konplexua: hainbat proteina motaz osatutako eraztun itxurako egitura Goiko aldea, erribonukleoproteinazko granuluak: 8 proteina osatzenkonikoak osatzen dute\nZitoplasma eta bere egitura mintz plasmatikoa funtzioa Mintz plasmatikoa egitura Zelularen historia Mintz nuklearra funtzioak Mintz nuklearra Mintz nuklearra funtzioak Zitoplasmaren egitura Mintz plasmatikoa


Iñigo Zabaltza: "Kanarian dauden migranteek infernua bizi dute"\n'Migranteak auto-lesionatzen ari dira Tenerifera eraman ez ditzaten'\nKanarietara iristen ari diren migranteekin irakasle lanetan aritu da Iñigo Zabaltza bizkaiatarra, Masplomasen.\nKanarietan dauden migranteen egoerak okerrera egin du\n'Kanarietara iritsi diren migranteen egoera infernua bihurtu da', 'desesperatuta daude, edozer egiteko prest daude, dauden hoteletatik atera eta Tenerifera edo euren herrietara itzuli ez ditzaten'. Iñigo Zabaltza bizkaitarraren testigantza da. Kanaria uharteetan, Maspalomasen hotel batean lan egiten du baina, orain migranteeki 'irakasle lanetan' dabil eta erabat kezkatuta kontatu du gertatzen ari dena.\nHotelak hustutzen ari dira eta migranteak Tenerifera, Estatuko beste egoizetara edo euren herrietara itzultzen ari dira. Tenerifeko bizi baldintzak oso txarrak direla kontatu diote migranteek beraiek, Iñigori. 'Kontzentrazio gune bat' da Tenerifeko Las Raices gunea, 'Marokon baino okerrago duade, komunerik ez, janari hotza, internetik ez dute eta erabat inkomunitatuta daude'.\nIñigo Zabaltza bizkaitarrari esan diote ez dadila eskolak ematera itzuli. 'Arazo gainetik kendu nahi dute baina, makroarazo bihurtzen ari dira, makro-kontzentrazio eremu bihurtzen ari dira' eta gaineratu duenez, 'ez dute lekuko deserosirik nahi, gertatzen ari dena kontatzeko, eta ni, lekuko neutrala naiz, ez naiz Gurutze Gorrikoa'.


Elorrioko Udala - Elorrioko Zaintza-Sarea: bizi-premia indibidualak, herriaren lehentasun\nElorrioko Zaintza Sarea COVID-19aren hedapenaren ondorioz ezarritako konfinamenduaren testuinguruan sortu da, haren inguruko alarma-egoera piztu eta berehala hasi ziren antolatzen Elorrioko hainbat lagun, Udalarekin harremanetan jarri eta elkarrekin zaintza-sarea egituratu zuten. Udalaren ordezkari bat eta zaintza-sareko koordinatzaile bat jarri ditugu horren inguruan solasean.\nZer unetan eta nola sortu zen sarea?\nZaintza-sarea: gauza argia da birusak ez duela herritarren arteko bereizketarik egiten, baina bai honen ondorioek. Izan ere, jendarteko pertsona eta sektore batzuk beste batzuk baino zaurgarriagoak dira jasaten ari garen krisi honetan. Une honetan hainbat elorriarrek ez daukate elikagaiak eta botikak beraien kabuz erosteko aukerarik, birusak kutsatuta berrogeialdian daudelako, arrisku-taldeetako kide izanik, kalera irteteko beldur direlako, edota beste hainbat arrazoi direla medio.\nZaintza Sarearen helburua bestelako sarerik ez duten pertsona eta familia hauen beharrei erantzutea da, eta aldi berean, herriaren izaera komunitarioan eta elkar-zaintzan sakontzea, bizitzak eta zaintza bera jendartearen eta eguneroko praktikaren erdigunera ekarriz.\nElorrioko Udala: herritar talde batek berehala egin zuen eskaintza, eta udalak ez zuen zalantzarik izan; egun gutxiren buruan sarea martxan genuen. Herritarren beharrei erantzuteko komunitate antolatu bat martxan zegoen. Argi dago birusak ez duela izenik baina bai abizenik; beste edozein krisi-egoeratan bezala, kolektibo ahulagoak daude, eta erakundeek eta gizarteak horiei erantzun behar diegu. Eta instituzio-gizarte harreman hori kontuan hartu eta balioan jarri dugu.\nZenbat boluntariok osatzen du sarea, eta nola antolatzen da?\nZS: Boluntarioen zerrenda 10 pertsonakoa da une honetan, eta beste bi pertsona aritzen gara bitartekari.\nBitartekarien lana udaltzaingoaren eta boluntarioen artekoa da. Astelehenetik larunbatera, eguerdiko 12.00etan eskaeren berri jasotzen dugu udaltzaingora deituta, eta laguntza eskaria egiten duten pertsonekin kontaktuan jartzen gara beraien beharrak zein diren jakiteko. Honen arabera, boluntarioekin harremanetan jartzen gara.\nHerritar askok adierazi digute boluntario izateko nahia, eta beharren arabera, taldea handitzeko aukera ez dugu baztertzen, baina boluntario kopurua oso handia izatea ere ez da komeni, zenbat eta pertsona gehiago bueltaka ibili, kutsatzeko eta kutsatuak izateko aukerak ere orduan eta handiagoak baitira.\nBoluntarioek segurtasun neurriak zorrotz bete behar dituzte, eta bitartekariek zerbitzu bakoitza erregistratzen dute, kutsaturen bat gertatuz gero, non eta nortzuk izan diren identifikatu ahal izateko.\nEU: Hasiera batean, izan genezakeen eskaria dimentsionatu behar izan genuen, eta horren arabera taldea antolatu. Alde batetik, boluntario guztien segurtasuna bermatzea zegoen, baina, era berean, antolaketaren eraginkortasuna ere kontuan hartu behar zen. Horregatik taldea ez da oso handia izan… eta gauzak oso ondo ateratzen ari dira.\nEsan dan bezala, sare honetan parte hartzeko nahia erakutsi duten herritar askoren prestutasuna nabarmendu nahiko genuke, bereziki jende gaztearen erantzuna; ikaragarria izan da. Eskerrik asko, benetan.\nNola gauzatzen da Zaintza Sarearen eta Udalaren arteko koordinazioa\nZS: Bien arteko harremana egunerokoa da, alde batera zein bestera, beharrizanik badago, berehala erantzuten da.\nGurutze Gorriarekin ere batu ginen berehala, prozedurak azaldu zizkiguten eta segurtasunerako materiala eman ziguten. Gaur egun, beraiek identifikatuta dauzkaten kasuen berri ematen digute, eta eskari horiek ere Zaintza Saretik kudeatzen ditugu.\nEU: Bai, koordinazioa etengabekoa eta zuzena da. Taldeak egunero jakinarazten dizkigu eskaerak eta haien ezaugarriak. Zalantzak edo arazo txikiak izanez gero, erabakiak partekatu egiten dira, eta horren arabera jokatzen da.\nZein da sarea erabiltzeko prozedura? Zer egin behar du premiaren bat duen pertsonak?\nZaintza Sarearen laguntza jaso nahi duen pertsonak udaltzaingora deitu behar du, 94 682 02 18 telefonora. Udaltzainari bere datuak helarazi beharko dizkio: izen-abizenak, helbidea eta kontakturako telefono bat.\nEguerdiko 12.00etatik aurrera, erabiltzaileak bitartekariaren deia jasoko du. Dei horretan, erabiltzaileak jaso nahi duen zerbitzua adierazi behar du, eta bere osasun egoeraren berri eman.\nBitartekariak ekimen honen funtzionamendua eta hartu beharreko segurtasun neurriak azalduko zaizkio.\nOndoren, bigarren dei bat jasoko du, kasu honetan boluntarioarena. Enkarguaren trukea eta ordainketa nola egingo duten adosteaz gain, erosketarako zerrenda zehatza eta farmaziako botikak erosi ahal izateko TIS zenbakia jakinarazi behar dizkio erabiltzaileak boluntarioari.\nZaintza Sareko zerbitzua astelehenetik larunbatera bitartekoa da, eta eguerdiko 12etatik aurrera egiten diren eskaerak hurrengo egunean kudeatzen dira.\nEta segurtasun neurriak zorrotzak izango dira…\nBoluntarioek egunero gorputz tenperatura hartu eta sintomak kontrolatzen dituzte beraien osasuna zein den jakiteko.\nEskularruak eta maskaratxoa erabiltzen dituzte zerbitzu guztian zehar, eta trukea egiterakoan 1,5 metroko segurtasun tartea mantentzen dute. Enkargua etxeko ate inguruan uzten da.\nOrdainketa unean bertan egiten denez, eskatzaileak sobretxo batean sartu behar du zenbatekoa eta etxe atarian utzi.\nBehin prozedura amaituta, bai eskatzaileak eta baita boluntarioak ere eskuak garbitu behar dituzte.\nProzedura bestelakoa da eskatzaileak berrogeialdian badaude. Kasu hauetan eskatzaileak eta boluntarioak ez dute elkar ikusten. Etxeko atean uzten da enkargua eta boluntarioa ataritik atera arte, eskaera egin duen pertsonak ez ditu produktuak jasotzen. Kasu hauetan, ordainketa berrogeialditik irtendakoan egiten da, kontaktu zuzena eta kutsatzea saihesteko.\nAlarma egoera piztu zenetik, zenbat jendek erabili du zaintza-sarearen zerbitzua? Eta zer egoera dira nabarmenak?\nLehenengo eskaria martxoaren 20an jaso genuen, eta apirilaren 15era bitarte, 36 eskaera jaso ditugu, 21 etxetatik.\nLehenago aipatutako kasuak dira gehienbat: berrogeialdian dauden familiak, kalera irteteko beldur diren arrisku taldeetako pertsonak, konfinamenduaren ondorioz familiaren asistentzia jaso ezin duten adineko pertsonak, beraien ohiko botikak jasotzeko farmaziara hurbildu ezin direnak, eta baita elikagaien bankuko erabiltzaileak ere, oinarrizko elikagaiak jasotzera hurbildu ezin izan direnak.\nHarreman berezia eta berria sortu du egoera honek, nolako harrera izan du?\nHasierako 4-5 egunetan ez genuen eskaerarik jaso, zerbitzua martxan egon arren, oraindik ere jendeak ez zeukalako honen berri. Apurka-apurka zerbitzua ezagutzera ematen joan da, eta aldi berean baita egonkortzen ere. Astero-astero erabiltzaile berriak gehitzen doaz, eta hainbatek errepikatu ere egiten dute, beraz, horrek adierazten digu beharra badagoela, eta harrera ona izaten ari dela. Jendeak esker onez erantzun du.\nBeste herri batzuetan ere jarri dira martxan halako ekimenak, harremanik baduzue?\nElorrioko Zaintza Sarea sortzeko prozesuan oso erabilgarria egin zitzaigun beste herrietako esperientziak ezagutzea, ordurako hainbat herritan sortuak baitziren jadanik Zaintza Sareak: Durango, Berriatua, Oiartzun, Gasteiz… beraien protokoloak eta egiteko moduak ezagutzea lagungarria izan zen gure Zaintza Sare propioari forma emateko. Gaur egun Euskal Herriko herri, hiri eta auzo gehienek dituzte beraien sareak martxan, badaukagu beraien berri baina ez gaude modu iraunkorrean koordinatuta, herri bakoitzak ezaugarri eta testuinguru propioei erantzun behar die.\nDena da berria, jarduteko modua, harremanak… Ezer aipagarri edo nabarmentzekorik?\nZS: Ezohiko egoera honetan, orotariko egoerekin topo egiten ari gara. Telefono dei batzuk dibertigarriak dira benetan, xamurtasunetik eta enpatiatik partekatzen diren barrez eta konplizitatez beteak. Berez-berez eta espero baino naturaltasun handiagoz harremanak sortzen ari gara; telefonoz beste aldean entzuten den ahotsa gertuko sentitzen da gehienetan, bizi-premia indibidualak, herriaren lehentasun bihurtu nahi izan ditugun honetan.\nTxanponaren beste aldean, egoera lazgarriekin topo egiten ari gara. Bakarrik bizi eta sentitzen den adineko jendea, senitartekoak eta lagunak ikusi ezin dituztelako triste daudenak, makuluaren laguntzaz ere ozta-ozta mugitu daitezkeenak, birusaren sintomek ahulduta dauzkaten pertsonak…\nBizitzen sostengua, osasuna, oreka afektiboa, ehundura soziala, babesa, entzute kolektiboa, elkartasuna, zahartzaro duina,… ezohiko egoera honetatik kanpo, erreparatzen al diegu?\nEzohiko larrialdi batek bultzatuta sortu den sare honek jendartearen egoera orokorraren korapilo batzuk baino ez ditu askatzen; egoera honek argitara atera dituen premiak, tamalez, ez dira anekdotikoak; birus hau behar hauen bozgorailu bat baino ez da, lehenago isilpean zeuden soinuak entzungarri bihurtu dituena. Anekdotatik urrun, behar hauek errealak baitira.\nOsasun krisi hau amaitzen denean, galdera berri bati erantzuna bilatu beharko diogu: hemendik aurrera zer? Sortzen gabiltzana ez dadin anekdota bat izan, jarrai dezagun herria ehuntzen.\nEU: Askotan esaten dugu gure txikitasunetik gauza handiak egin daitezkeela, eta hau adibide argia da.\nEgunerokoan, gure egunerokotasunean, ez dugu aukerarik (ezta asmorik ere batzuetan) hor, ate ondoan dauden errealitateak, bizitzak, pertsonak ezagutzeko. Eta, ziurrenik, hainbat esparrutatik egiten den lana ere ez dugu ezagutzen. Baina udalarentzat eta lehen aipatu dugun komunitatea osatzen duten beste erakunde batzuentzat, errealitate horiek ez dira anekdota hutsak.\nKainabera, Caritas, osasun-zentroko langileak, udaleko gizarte-zerbitzuen arlokoak eta guretzat, eguneroko lanaren arrazoi dira; beharbada, ez dira oholtza gainean egiten dena, isilean egiten da, anplifikadore barik … baina hor gaude.\nEta hemendik aurrera zer?... ba jarraitu; lanean jarraitu, gertatzen ari denaz ikasi eta hobetu.. Ezin dugu egoera honek herriari, herri gisa, eman digun aukera galdu; sareak ehuntzen jarraituko dugu, herria ehuntzen, komunitatea sustatzen… Elorrion badakigu egiten, Elorriok erakutsi du.


Muralismoa para la transformación social - Irantzu Lekue\nIrantzu Lekue euskal artistak eta bere taldeak muralak ere egiten dituzte, eskala handian egin ere. Halaber, enpresentzako eta etxebizitza partikularretarako enkarguak onartzen dituzte. Elkarlaneko muralak, mural parte-hartzaileak edo enkargu artistikoak, artea behar den tokira eramateko.\nMuralismo eraldatzailea, hobetu egiten duelako, artea kalera ateratzen duelako eta hiri-birgaiketaren alde egiten duelako, ikuspegi sozialetik abiatuta. Inguruneak kanpotik nahiz barrutik hobetzen ditu, herritarrek parte hartzeko dinamiken bitartez. Eta mugak gaindituz egiten du, gizarte-eraldaketarako muralismoaren kontzeptua beste herrialde batzuetara nazioartekotzeko helburuz.\nBerritxuko horma irudia\nEtxerat eta Sareren egoitza berrituaren murala\n“Euskara, bestela ez gara”, Otxandio\nTransmisioa eta emakumearen rola, Judimendiko Ahoz Aho proiektu muralistikoaren ardatzak\nBizkaian sortu du Irantzu Lekuek azken lana: Ubiden herritartasuna sendotzeko horma irudia


Euskal Herriko Unibertsitatearen Ataria - Bizkaia Aretoa acogerá la inauguración y la clausura del Festival de Cortos Caostica\nBizkaia Aretoan egingo dira Film Laburren Caostica Jaialdiaren irekiera eta itxiera ekitaldiak\nOstegunean, maiatzak 31, 20:00etan, Bizkaia Aretoko Mitxelena Gelan (Abandoibarra etorbidea 3, Bilbo), Film Laburren Caostica Jaialdiaren hamargarren edizioari hasiera emango zaio, aurreko edizioetan parte hartu duten lan onenen aukeraketa bat biltzen duen "Best of Caostica" filmaren emanaldiarekin.\nEdizio honetan parte hartuko duten laburmetraiak ekainaren 6tik 9ra bitartean ikusi ahal izango dira eta, ondoren, ekainaren 11n, astelehena, 20:00etan Bizkaia Aretoan, sari banaketa ekitaldia burutuko da. Unibertsitatearen Kultur Gestiorako Bulegoak, BizBAKek, Bilboko beste kultur eragileekin duen lankidetzaren baitan hartzen du parte UPV/EHUk jaialdi honetan.\nFilm Laburren Caostica Jaialdiaren helburuak dira publikoari film laburren formatua hurbiltzea eta sortzaileak sustatzea, talentu gazteak bereziki. Gaur egun Caostica jaialdiak nazioarteko izaera du, eta munduko puntu askotako lanak jasotzen ditu, baita bertakoak ere, herritarrekiko hurbiltasuna zainduz eta jatorrizko hiria aldarrikatuz: Bilbo.\nInformazio gehiago: http://www.caostica.org/


Mebsuta - Wikipedia, entziklopedia askea.\nε Geminorumen kokapena\nIgoera zuzena 06h 43m 55.92626s\nDeklinazioa +25° 07′ 52.0515″\nItxurazko magnitudea (V) +3.06\nMota espektrala G8 Ib\nU−B kolore indizea +1.46\nB−V kolore indizea +1.40\nAbiadura erradiala (Rv) +8.09 ± 0.14 km/s\nBerezko mugimendua (μ) IZ: –5.57 mas/u\nDec.: −12.36 mas/u\nParalajea (π) 3.86 ± 0.17 mas\nDistantzia 840 ± 40 au\nMasa 19.2 ± 0.1 M☉\nErradioa 140 ± 35 R☉\nArgitasuna 8,500 L☉\nGainazaleko grabitatea (log g) 0.88 ± 0.05\nTenperatura 4,662 ± 36 K\nMetaltasuna [Fe/H] 0.15 ± 0.07 dex\nBiratze abiadura (v sin i) 8.7 ± 1.0 km/s\nAdina 8.3 ± 0.1 Mu\nMebsuta, ε Geminorum (ε Gem / 27 Geminorum) izarraren izen arrunta da. +2,98ko itxurazko magnitudeduna, Gemini konstelazioko bosgarren izarrik distiratsuena da. Bere izena, antzinako tradizio arabiarretik dator, non Mekbuda (ζ Geminorum) izarrarekin batera, lehoi baten erpeak eratzen zituen. Honela, Mekbuda izena, gorde herpeari dagokion esaldi batetik datorren bitartean, Mebsutak, luzatutako herpeari erreferentzia egiten dio. Melucta eta Meboula, antzina Mebsutari eman zitzaizkion izenak dira.\nMebsuta, izar supererraldoi hori arraro bat da, G8Ib mota espektralekoa eta 4360 gradu Kelvin dituena azalean. 7600 eguzkirena bezalako argitasunarekin, begi hutsez ikus daiteke, 900 argi urtera dagoen arren. Gure Eguzkia baino askoz handiagoa da, eguzki diametroa baino 150 aldiz handiagoa den diametro batekin. Gure Eguzki Sistemaren erdian jarriz gero, bere azalera, Artizarraren orbitaraino iritsiko litzateke. Bere masaren arabera, 7 eta 9 arteko eguzki masan estimatua, Mebsuta, justu, bere bizia nano zuri bat bezala amaitzeko mugan dago. Muga hau gainditzen badu, supernoba bezala eztanda egingo du.\nMepsutak, lagun bisual bat du, beragandik 2 minutu sexagesimalez banandua, lagun honi buruz, izar bikoitz optiko bat zela pentsatu zelarik. Baina, bere ezaugarriek (K motako izar eboluzionatu bat da), Mebsutaren berdina den distantzia bat iradokitzen dute. Beste alde batetik, Mebsutaren adina, gehienez ere 50 milioi urtekoa dela kontutan hartuta, ezin daiteke Mebsuta baino masa txikiagoa duen eta eboluzionatuagoa dagoen izar lagunik. Behatutako "laguna", ziur asko, soilik Mebsutaren inguruetatik igarotzen da.\nMebsuta ekliptikatik gertu dagoenez, Ilargiak estal dezake, eta, batzuetan, baita planetaren batek ere. Azken ezkutaketa, 1976ko apirilak 8an gertatu zen, orduan, Martitzek ezkutatu zuelarik.\nSIMBAD: * eps Gem


Mugaz Haraindiko Koreografia Zentroa irekiko dute Donostian\nKultura koreografikoa sustatzeko eta Donostiaren eta Biarritzen arteko errepertorio berria garatzeko lankidetza hitzarmena sinatu dute Victoria Eugenia Antzokiak eta Malandain Balletak.\nEuropako lehenengo Mugaz Haraindiko Koreografia Zentroa sortzeko lankidetza hitzarmena sinatu dute Donostiako eta Biarritzeko Udalek. Akordio honek Donostia eta Biarritz hirien arteko kultura koreografikoa suspertzea, dantza errepertorio berria sortzea eta mugaz haraindiko lurraldean lankidetza lanei hasiera ematea izango ditu helburu.\nLankidetza honek babestuta, tailerrak, ikastaroak, maisu klaseak, erakusketak, hitzaldiak, entsegu publikoak eta sentsibilizazio eta hezkuntza ekitaldiak sustatuko dituzte.\nInformazio gehiago:Eitb: Mugaz Haraindiko Koreografia Zentroa irekiko dute Donostian


Kontsumo Sailak gazte kontsumitzaileak teknologia berrien inguruan "sentsibilizatu" nahi ditu | Consumer\nKontsumo Sailak gazte kontsumitzaileak teknologia berrien inguruan "sentsibilizatu" nahi ditu\n130 ikastetxek hartu zuten parte INCk antolatutako 2001eko Eskola Lehiaketan\narabera: Larunbata, 2001eko abenduaren 01a\nMaría Dolores Flores Cerdán Osasun Publikoko eta Kontsumoko zuzendari nagusiak eta Kontsumoko Institutu Nazionaleko (INC) lehendakariordeak gazteak beren eskubideak ezagut ditzaten kontzientziatzearen eta sentsibilizatzearen garrantzia azpimarratu du, “etorkizuneko kontsumitzaileak” izango baitira.\nDolores Floresek 2001eko Eskola Lehiaketako sari-banaketan eman zituen adierazpen horiek. Lehiaketa INCk joan den urrian deitu zuen. “Ordenagailua eta ni” lelopean “teknologia berrien erabilera arrazionala eta arduratsua sustatzea, gaur egun zeregin garrantzitsua baitute” izeneko lehiaketaren helburua da “ordenagailuen erabileraren errealitatea, eguneroko bizitzako kontsumo-bide nagusietako bat bihurtuko baitira” erakustea.\nGuztira, lurralde nazionaleko 130 ikastetxek parte hartu zuten deialdian, eta Derrigorrezko Bigarren Hezkuntzako (DBH) lehen eta bigarren zikloko ikasleek egindako plastika- eta idazketa-1.510 lan aurkeztu ziren. Lehen Zikloan Sofía Aparicio (Donostia) izan zen saritua eta akzesitak Jezabel Fernández Parrilla eta Beatriz Menéndezentzat (Asturias) izan ziren.\nZiklo berean, marrazki modalitateko irabazlea Marta Ávila Artigue (Bilbo) izan zen, eta modalitate horretako bi akzesitak Carlos José Motes (Valentzia) eta Irune Goicotxea (Bilbo) izan ziren. Bestalde, DBHko bigarren zikloko erredakzio-modalitatearen irabazlea Carlos Luque Torres (Madril) eta Laura Gonzáles (Lleida) eta Miguel Hurtado (Madril) akzesitak izan ziren.\nMarrazketa modalitatean María Sierra Cuenca (Kordoba) izan zen irabazlea, eta bi akzesitak Alberto Saénzentzat (Bilbo) eta Barbaños Moránentzat (Badajoz) izan ziren. Sarituek 10 eguneko bidaia bat irabazi dute bi pertsonarentzat. INCren arabera, Asturiasko eta Kantabriako parke natural eta leku historikoetan ibiliko dira. Bestalde, lehen sariak irabazi dituzten ikastetxeek 100.000 pezetako eskola materiala jasoko dute.\nhori kontsumo teknologiak


Bergarako Udalak Zubietako zubia birgaitzeko lanak hasiko ditu udaberrian - Bergara - Goiena.eus\nBergarako Udalak Zubietako zubia birgaitzeko lanak hasiko ditu udaberrian\nGoiatz Arana 2017-11-28 15:41\nBi helbururekin egingo dituzte lanak: zubia bera birgaitzeko eta balioan jartzeko, batetik; eta Zubieta kaletik erdialderako irisgarritasuna bermatzeko, bestetik. Otsaila eta martxoa bitartean hasiko dituzte lanak eta lau hilabete iraungo dute.\nZubietako kalearen alde bietan espaloia jarriko dute, zubira igotzeko aldapa txikitu egingo dute eta zubiaren bi aldeetan baranda eta led argiak ipiniko dituzte. Horiez gain, egun bistan dagoen argindar eta telefonia sarea lur azpitik bideratuko dute.\nElena Lete alkateak azaldu duenez, aspaldiko asmoa zen lanak abiaraztea, baina orain jarriko dituzte martxan. 314.251 euro kostako dira (BEZ barne): horietatik 194.784 Eusko Jaurlaritzak jarriko ditu; eta gainontzekoa ordaintzeko, Udalak Kupoaren akordioari esker aske geratutako diru partidaren zati bat erabiliko du.\nZubietako zubiak ondare izendapena dauka eta alboan dituen Usondo eta Laureaga etxeak baino lehenagokoa da; berari buruzko lehen aipamena 1596ko apirilaren 21eko Udal akta batean azaltzen da.


Nabarra (boua) - Wikipedia, entziklopedia askea.\nUretaratze data: 1928\nZerbitzua: Eusko Itsas Gudarostea\nDesplazamendua: 1.204 tona\nLuzera: 65,40 m\nZabalera: 10,40 m\nSakonera: 5,79 m\nAbiadura: 11 korapilo\nEskifaia: 42-50 marinel\nArmamentua: Brankan 101’6 mm kanoia, popan beste bat eta zubian metrailadore bi\nNabarra Eusko Itsas Gudarostearen boua zen.\n1936ko urrian, Agirre lehendakariak Pasaiako PYSBEren lau bakailao-ontzi hartzeko agindua eman zion, tartean Vendaval izenekoa. Errepublikako guda-ontziteriak Vendavali brankan 101,6 mm-ko kanoia eta zubian metrailadore bi jarri zizkion.\n1936ko abenduan, Vendaval bakailao-ontzia Nabarra birbataiatu zuten. 1937ko urtarrila eta otsailan, jadanik Nabarra izena zuen ontziaren txopan 101,6 mm-ko kanoia jarri zioten.\nItsasontziak 65,40 metroko luzera eta 10,40 metroko zabalera zuen eta 10 - 11 korapiloko abiadura ere har zezakeen.\nNabarrak Eusko Itsas Gudarostean kapitain bakarra zuen: Enrique Moreno (1936ko urritik-1937ko martxora).\nNabarrak misio nagusi bitan hartu zuen parte:\n1937ko urtarrilan ondorio gabeko kanoikadaren elkartrukea izan zuten Nabarra eta Velasco itsasontziak, azken hau Bilboko itsasadarra minatzen ari zela.\n1937ko martxoaren 5ean, euskotar bouek Canarias gurutzaontziari eraso zioten Matxitxakoko itsas guduan, eta euskotarrek Nabarra boua galdu zuten. Nabarra bouaren kapitaina, lehen ofiziala eta 32 gizon hil ziren, gainerako 20 gizon, batzuk zaurituak, Canariasek hartu zituen. Nabarrako gudariei haien ausardiagatik askatasuna eman zioten, Canarias gurutze ontziaren kapitainaren bitartekaritzari esker.\n1 Nabarra bouaren oroitzapena\nNabarra bouaren oroitzapena[aldatu | aldatu iturburu kodea]\nLiteraturan, Cecil Day-Lewis irlandar poetak Matxitxakoko itsas guduan aritutako gudarien omenez Nabarra izeneko poema idatzi zuen. Honela dio:\n« Euskal lurraren gizonak\nBizkaiko golkoaren semeak\nBizitzari ospe mitikorik\neskatu ez zioten jende xehea.\nEta asko maite zutelako\nbere garbitasun apalean\nNahiago zuen, bere bihotz latzetan\nHil errenditu baino.\nBaita ere, Mikel Begoña sopelaztarrak eta Ricardo Sendra argentinarrak Mar de plomo izeneko komikia idatzi zuten Matxitxakoko itsas batailari buruz.\n2008an, Eusko Jaurlaritzak esan zuen Nabarra bouaren kokalekua aurkitu zuela, Bizkaiko golkoan.\nBaina gerora, 2008an ere, aurkitutako hondarrak Nabarra bouarenak ez zirela, kargaontzi batenak baizik baieztatu zuten Kresala erakundeko urpekariek.\n↑ II. Errepublikako Eusko Jaurlaritzako Oroagindua. Itsasontziak errekisatu ditzan, Arrantza Zuzendari nagusiari eskubidea emanez[Betiko hautsitako esteka]\n↑ Juan Telletxea 'Nabarra' ontziko marinelaren elkarrizketa\n↑ Matxitxako itsas-batailaren deskripzioa\n↑ Juan Telletxea: Bouak Euskadi defendatzera joan ginen gerrara[Betiko hautsitako esteka]\n↑ (Gaztelaniaz)Joseba Azkarraga sailburuaren artikulua, itsas gudarien omenez.\n↑ (Gaztelaniaz) Komikiari buruzko berria[Betiko hautsitako esteka]\n↑ (Gaztelaniaz) Nabarra bouaren aurkikuntzaren berria.\n↑ (Gaztelaniaz) Nabarra bouaren aurkikuntzaren berria\n↑ (Gaztelaniaz) Nabarra bouaren aurkikuntzaren berria[Betiko hautsitako esteka]\n↑ Matxitxakon hondoratutako itsasontzia ez zen Bou 'Nabarra'\n(Gaztelaniaz) Datu teknikoak\nEusko Itsas Gudarosteko ontziak\nEuskal Herriko arrantza-ontziak\nOrriaren azken aldaketa: 2 martxoa 2021, 10:16.


1 ERREGUEAC 31, Navarro-Labourdin Basque (BHNT) | Chapter 31 | The Bible App | Bible.com\n1 Bada, Filistindarrec gudu ematen cioten Israeli, eta Israeldarrec iheseguin çuten Filistindarren aitzinean, eta hilac erori ciren Jelboeco mendian.\n2 Eta Filistindarrac jauci ciren Saulen eta haren semeen gainera, eta jo cituzten Jonathas, Abinadab eta Melquisua, Saulen semeac.\n3 Eta Saulen gainera erori cen guduco indar gucia. Arrambelariac jarraiqui citzaizcon eta saki gaitza eguin cioten arrambelariec.\n4 Orduan Saulec erran cioen bere ezcutariari: Athera çaçu çure ezpata eta jo neçaçu, beldurrez ethor ditecen ingurebaquigabe horiec eta hil neçaten nitaz trufa eguinez. Eta ezcutariac etzuen nahi içatu, ecic laztura gaitzac harritua cen; hargatic Saulec hartu çuen ezpata, eta bere burua gainera arthiqui çuen.\n5 Haren ezcutariac hori ikusi çuenean, erran nahi da Saul hila cela, berac ere bere burua ezpatan sarthu çuen eta harequin hil cen.\n6 Hil içan cen beraz Saul, eta haren hirur seme eta haren guiçon guciac halaber egun hartan.\n7 Bada, haranaz haindian eta Jordanearen berce aldean ciren Israeldarrec ikusi çutenean Israelgo guiçonec iheseguin çutela, Saul hil cela eta haren semeac ere, utzi cituzten beren hiriac eta ihesari eman ciren; eta Filistindarrac ethorri ciren, eta han eguin çuten beren egoitza.\n8 Guerthatu cen bada biharamunean, Filistindarrac ethorri cirela hilen biluztera, eta atzeman cituzten Saul eta bere semeac Jelboeco mendian etzanac.\n9 Sauli burua moztu cioten eta bere harmetaric biluci çuten; eta igorri çuten Filistindarren lurrera inguruan, berriaren ematera jaincordeen temploan eta populuetan.\n10 Eta Saulen harmac eçarri cituzten Astarothen temploan, haren gorphutza, berriz, dilindan Bethsango harrasian.\n11 Hori aditu çutenean Jabesgalaadtarrec, Filistindarrec Sauli eguin ciozcaten guciac,\n12 Bihotz guehienic çutenac oro jaiqui ciren, bidean ibili ciren gau gucia eta hartu cituzten Saulen gorphutza eta haren semeenac Bethsango harrasitic; ethorri ciren Jabes Galaadera, eta han erre cituzten.\n13 Eta hartu cituzten hequien heçurrac, eta ehorci cituzten Jabeseco oihanean, eta çazpi egunez barur eguin çuten.